ELAK PAYUDARA BENGKAK KETIKA MENYUSU

Bermula daripada penyusuan kali pertama, galakkan bayi untuk memasukkan sebahagian besar mulutnya ke dalam payudara anda. Tarik keluar puting anda sebelum mula menyusukan bayi dengan merangsangnya, menarik areola atau menggunakan pengepam payudara.

Payudara bengkak memang perkara yang biasa berlaku dua hingga empat hari selepas bersalin. Ini menandakan susu tidak mengalir keluar dengan betul. Bagi mengatasi masalah ini, susukan bayi secara kerap dan gunakan jaram panas atau suam ke atas payudara anda. Jika payudara masih berasa keras, perah sedikit susu sebelum dan selepas menyusukan bayi. Namun, usah bazirkan susu ini. Anda boleh menyimpannya untuk diberikan kepada bayi dalam tempoh 24 hingga 48 jam.
Puting payudara rasa pedih mungkin disebabkan oleh posisi penyusuan yang tidak betul, jangkitan kulat kandida, penggunaan pengepam payudara secara tidak betul dan sebagainya. Untuk mendapat kepastian, bertanyalah kepada doktor atau dapatkan bantuan daripada kumpulan sokongan laktasi di hospital yang berdekatan. Pada penyusuan yang berikutnya, pastikan posisi yang betul dan pastikan bayi menghisap puting dan areola dengan betul. Mulakan penyusuan pada puting yang kurang rasa pedih. Pakai pakaian yang longgar untuk memberi ruang kepada puting terdedah kepada udara dan melegakan rasa pedih.

Tukar pelapik coli secara kerap dan gunakan pelindung puting untuk mengelak puting daripada bergesel dengan pakaian. Oleh kerana puting anda terlalu sensitif pada waktu ini, elakkan daripada menggunakan sabun, krim atau losyen ke atas puting. Sebaliknya, sapukan sedikit perahan susu ke atas puting untuk membantu menyembuhkannya.
Ketulan kecil pada payudara adalah disebabkan salah satu salur susu anda tersumbat. Apa yang boleh anda lakukan ialah mengurut secara perlahan-lahan ketulan tersebut ke bawah mengarah ke puting sebelum dan ketika penyusuan. Letakkan tuala lembap, hangat ke kawasan tersebut sebelum menyusukan bayi. Jika anda memerah susu, elakkan daripada menekan tisu-tisu payudara terlalu kuat. Juga pastikan anda tidak memakai coli yang terlalu ketat.
Usah risau kerana ketumpahan susu antara waktu menyusu menandakan anda mempunyai bekalan susu yang baik. Yang lebih baiknya, ketumpahan susu dapat mengelakkan bengkak payu dara. Ya, anda boleh. Sekerap yang boleh, berikan bayi peluang untuk menghisap payu dara untuk merangsang penghasilan susu. Lakukannya dengan sabar selama beberapa hari dan anda akan dapati payudara anda akan mula menghasilkan susu. Doktor anda juga boleh memberi beberapa preskripsi ubat dan mencadangkan makanan untuk merangsang penghasilan susu.

Sumber: Internet


TIP MUDAH BERSALIN SECARA NORMAL

Tip 1: Mudah Bersalin Dengan Urutan
Urutan dilakukan adalah untuk mengelakkan berlaku koyak yang lebih teruk semasa nak meneran. Urutan dilakukan ketika mengandung minggu ke-34 hingga waktu nak bersalin, jangan lakukan urutan terlalu awal. Urut menggunakan minyak zaitun sebagai contoh jangan guna minyak sembarangan. Urutan bermula dari bahagian dubur ke faraj. Sebelum melakukan urutan dapatkan nasihat doktor dulu ya.

Tip 2: Senaman Bagi Ibu Hamil

Senaman adalah untuk menjadikan otot vagina lebih fleksibel dan anjal. Ibu hamil sangat digalakkan untuk kerap berjalan dari banyak duduk kerana ini salah satu tips untuk mudah bersalin secara normal.

Tip 3: Teknik Pernafasan Yang Betul
Benar atau tidak teknik pernafasan yang betul dapat memudahkan ketika nak bersalin hanya dengan satu kali teran sahaja tanpa koyak dan perlu dijahit. Itu terjadi pada sahabat saya dulu, saya juga tidak percaya tapi ia benar. Pernafasan yang betul adalah penting untuk memudahkan proses nak meneran dan untuk menahan sakit. Kebiasaannya sewaktu nak bersalin doktor akan maklumkan cara pernafasan yang betul.

Tip 4: Dapatkan Tidur Yang Cukup

Dihujung kehamilan biasa ibu-ibu akan tak cukup tidur kerana badan mula sakit terutamanya dibelakang badan dan pinggang. Jadi nak tidur memang tak selesa, tapi ibu-ibu diharap dapat mendapatkan tidur yang cukup supaya tidak letih sebelum berjuang nanti untuk bersalin.

Tips 5: Jangan Panik Tapi Keadaan Selesa
Bila dah tiba nak bersalin perasaan tu memang akan rasa panik. Tapi ibu-ibu dinasihatkan untuk bertenang dan tidak tergopoh gapah supaya dapat elak dari bersalin dengan menggunakan bantuan vakum atau forsep. Peralatan untuk dibawa ke hospital sepatutnya dah disiapkan terlebih awal lagi.

Tip 6: Orang Tersayang Pemberi Semangat
Seronok jika suami ada disebelah ketika isteri sedang berjuang nak bersalin. Ia sebagai pemberi semangat untuk terus meneran, sebagai tukang lap peluh isteri juga. Tapi yang paling penting biarlah bayi yang baru lahir dapat di azankan oleh bapanya sendiri.

Tip 7: Kerapkan Berjalan

Ibu hamil dinasihatkan untuk kerap berjalan pada minggu-minggu akhir kehamilan supaya bayi akan ‘engage’ atau maksud lagi kepala bayi pada tempat saluran yang betul. Ini adalah untuk memudahkan untuk bersalin dan untuk bantu tempoh proses bersalin dengan cepat.

Tip 8: Posisi Ketika Baring
Posisi baring mengiring katanya dapat memudah bersalin kerana ia bantu untuk bukaan serviks dan mudah bayi untuk keluar. Berbeza pula jika baring menelentang ia akan beri tekanan pada byi untuk keluar nanti.

Tip 9: Makanan Sebagai Pemberi Tenaga

Bila tiba masa nak bersalin ibu diminta untuk mengambil makanan yang memberi tenaga contoh seperti kurma. Ini supaya nanti dapat meneran dengan bertenaga dan tidak lemah.

Tip 10: Banyakkan Berdoa
Berdoa dan minta kepada-Nya adalah penting kerana hanya Dialah yang dapat selamatkan ibu dan bayi. Semoga dengan banyak berdoa dapat memudahkan proses bersalin nanti, ibu dan anak selamat.

Sumber: Ayurosman.com


Penggunaan Pendakap Gigi Untuk Anak

Memiliki barisan gigi yang cantik dan sihat merupakan satu aset yang tidak ternilai kerana ia bukan sahaja mengekalkan kesihatan mulut tetapi ia juga memberikan keyakinan diri. Perkara yang sering dikaitkan dengan kesihatan oral ialah masalah yang berkaitan dengan gigi, selalunya masalah yang dikaitkan dengan gigi ialah keadaan yang tidak teratur. Ini bukanlah satu masalah baharu atau pun luar biasa kerana ia biasa dihadapi oleh ramai individu.
Kajian yang dijalankan oleh Kementerian Kesihatan bahagian pergigian mendapati lebih kurang 35 peratus mereka yang berumur antara 12 hingga 15 tahun mengalami masalah gigi yang tidak teratur, berlapis, dan jongang. Jika dilihat dari segi kesihatan pergigian, gigi yang tidak teratur ini boleh mendatangkan beberapa masalah lain seperti mengganggu fungsi perngunyahan dan percakapan. Selain itu, bagi mereka yang mengalami masalah gigi berlapis akan menghadapi masalah penjagaan kerana tidak semua permukaan akan sampai sekiranya diberus dan untuk jangka panjang gigi ini akan berlubang. Kesan yang paling ketara akan dihadapi oleh mereka yang mempunyai masalah gigi tidak teratur ini adalah dari sudut rupa paras (kecantikan).

UMUR IDEAL GUNA PENDAKAP GIGI
Umur yang paling ideal untuk kanak-kanak adalah antara 12 hingga 13 tahun kerana pada waktu ini kanak-kanak sedang membesar dan kesemua gigi kekal baru tumbuh. Menjangkakan pemakaian pendakap gigi tersebut antara dua hingga tiga tahun, bagaimanapun dapatkan nasihat daripada doktor terlebih dahulu  agar pesakit mendapatkan rawatan gigi untuk mengetahui apa masalah sebenar yang mereka hadapi.

FUNGSI PENDAKAP GIGI

Pendakap gigi lazimnya dipakai untuk merawat keadaan maloklusi (susunan dan gigitan) yang tidak ideal. Ini bertujuan menyusun semula gigitan demi memelihara kesihatan gigi supaya berfungsi dengan baik. Susunan itu juga mampu menggerakkan gigi dengan baik agar barisan gigi atas bertemu gigi bawah (bukan bertemu sebaris tetapi pada kedudukan yang betul) dengan baik bagi menghasilkan penjajaran (alignment) yang betul.
Mereka yang memerlukan pendakap gigi adalah individu yang mempunyai tiga masalah iaitu jongang gigi barisan atas atau bawah, masalah susunan gigi tidak rata atau gigi senget, dan masalah kombinasi antara jongang serta susunan tidak rata. Bagaimanapun pemakaian jenis pendakap gigi masih bergantung kepada kesesuaian kes dan kehendak pengguna.
Pesakit lazimnya tidak selesa memakai pendakap gigi pada waktu-waktu tertentu dan kebiasaannya empat hingga lima jam selepas pemakaian sehingga beberapa hari selepas dipasang. Persediaan mental dan fizikal merupakan aspek penting sebelum mendapatkan rawatan pendakap gigi kerana ia memerlukan komitmen masa, penjagaan kebersihan, diet, dan implikasi kos. Pengetahuan dan persediaan mental membolehkan penyesuaian terhadap pendakap gigi berlaku dengan lebih mudah dan lancar. Begitu juga dengan persediaan fizikal, rawatan pendakap gigi memerlukan penjagaan mulut yang lebih baik seperti penggunaan berus khas, bahan kumur berfluorida, dan penjagaan diet yang lebih sesuai.

JENIS PENDAKAP GIGI

Pemakaian Tetap

Lebih 80 peratus pemakai pendakap gigi memilih untuk pemakaian tetap dan ia mengambil masa lebih kurang dua tahun. Mereka yang memiliki masalah serius hanya boleh memilih pendakap gigi jenis ini. Jenis pemakaian tetap turut memiliki pendakap invisible (tidak kelihatan) berwarna putih buat mereka yang tidak mahu pendakap kelihatan terlalu jelas. Kos rawatan di klinik swasta bagi pendakap pemakaian tetap lebih RM 6,000 dan bagi jenis invisible melebihi RM 9,000.

Boleh Tanggal

Bagi mereka yang mengalami sedikit masalah boleh memakai pendakap gigi boleh tanggal untuk tempoh lebih kurang enam hingga 12 bulan. Pendakap gigi dipakai sepanjang masa cuma boleh ditanggalkan ketika makan dan sewaktu membersihkan gigi. Kos rawatan juga sama seperti pemakaian tetap.

Estetik

Juga termasuk dalam jenis pemakaian tetap cuma tidak kelihatan. Ia menggunakan bahan yang sama tetapi dipasang dari bahagian dalam. Kos rawatan agak mahal iaitu melebihi RM 30,000.

TAHAP JONGANG
Secara umum terdapat dua keadaan jongang iaitu gigi dan rahang mencembung ke dalam atau ke luar. Keadaan tersebut diistilahkan sebagai poor bite dan deep bite. Tahap keadaan gigi-gigi sebelah atas dan sebelah bawah yang mempunyai hubungan yang tidak normal ini dibahagikan kepada maloklusi kelas I, II dan III.

MALOKLUSI KELAS I.

Merupakan satu keadaan gigi atas berselisih dengan gigi bawah pada paras normal iaitu dua hingga empat mm tetapi gigi tidak teratur, sesak ataupun jarang. Ia tidak melibatkan rahang dan ramai yang mengalaminya.

MALOKLUSI KELAS II.

Mandibular retrognathism atau gigitan berlebihan (over bite) diletakkan sebagai jongang kelas II. Ini menjadikan rahang atas dan gigi berselisih dengan rahang dan gigi bawah dengan jarak yang agak besar seperti pelakon komedi Os. Jongang jenis ini bertambah teruk jika bibir bawah terperangkap di belakang gigi atas atau bibir atas seseorang itu agak pendek dan tidak dapat mengawal posisi gigi atas.

MALOKLUSI KELAS III.

Kelas III atau prognathism pula berlaku apabila gigi bawah lebih menonjol daripada gigi atas. Dalam kes seperti ini, pesakit selalunya mempunyai tulang rahang bawah yang besar atau tulang rahang atas yang pendek. Perbezaan saiz dan struktur rahang juga mempengaruhi pembentukan gigi serta kecembungan rahang.

Sumber: Utusan


MITOS DAN FAKTA BERSALIN CAESAREAN

Meskipun pembedahan caesarean kelihatan mudah dan menyenangkan wanita melahirkan anak, kaedah ini mempunyai risiko tersendiri. Caesarean juga sering dikaitkan dengan mitos tertentu yang menyebabkan sesetengah wanita bimbang dan takut akan tahap kesihatan mereka setelah menjalani pembedahan tersebut. Kebanyakan perkara yang menjadi kebimbangan terhadap wanita yang menjalani pembedahan ini adalah mitos semata-mata tapi mungkin juga ada kebenarannya. Semak fakta ini. Anda juga boleh rujuk doktor yang merawat anda.

MASALAH RAHIM TERBUKA SEMULA

Apakah risiko yang paling berbahaya? Masalah jahitan rahim terbuka semula (USR). Lazimnya, wanita yang hamil selepas 18 bulan dari tarikh pembedahan, kurang berisiko berhadapan dengan masalah tersebut berbanding mereka yang hamil dalam tempoh kurang daripadanya. Justeru jika seseorang wanita itu hamil sebelum tempoh 18 bulan, doktor yang merawatnya perlu lebih berhati-hati dalam mengawasi kehamilan kali ini. Masalah USR dikatakan berlaku antara 1 dalam 200 sehingga 1 dalam 3,000 kelahiran. Namun, risiko berlakunya perkara ini dikatakan lebih tinggi kepada wanita yang menjalani pembedahan classical caesarean section (CCS). Jika ia berlaku, terdapat beberapa komplikasi yang mungkin terjadi kepada ibu dan bayi. Kesan USR ke atas ibu ialah pendarahan dari rahim, trauma ke atas pundi kencing, kehilangan rahim, jangkitan kuman selepas pembedahan dan yang paling teruk ia boleh mengakibatkan kematian. Manakala kesan pada anak ialah masalah bayi lemas dan kematian bayi. Sehubungan itu, amat penting bagi wanita menjaga kesihatan diri selepas melahirkan anak menerusi pembedahan terutamanya aspek merancang jarak kehamilan seterusnya dan pemakanan.

PERPANTANG BERPADA-PADA

Ramai di kalangan wanita yang terlalu berpantang dalam soal makanan hingga menyebabkan mereka kekurangan zat atau nutrien yang perlu untuk kembali cergas. Ini kerana mereka terlalu mengikutkan petua orang zaman dahulu dalam tempoh berpantang. Sebenarnya dalam sains perubatan, tiada istilah berpantang atau tidak boleh makan sebarangan makanan. Wanita yang bersalin secara normal atau caesarean boleh makan apa sahaja kecuali benda yang baru dikeluarkan dari peti sejuk. Mereka perlu memperbanyakkan pengambilan makanan berprotein dan vitamin C kerana kedua-duanya membantu memulihkan parut luka pembedahan atau luka jahitan dengan cepat.

KESAKITAN BERSALIN

Benarkah kelahiran secara normal, kesakitan yang dialami hanya pada waktu melahirkan? Jika melalui pembedahan caesarean kesannya berpanjangan? Begitu juga dengan pendapat mengenai kesan yang diterima oleh wanita yang menjalani caesarean berbeza dengan mereka yang bersalin normal. Ia tidak boleh diterima pakai kerana perkara itu bergantung kepada ketahanan wanita itu sendiri terutamanya dalam aspek penjagaan diri seperti pemakanan, kesihatan dan sebagainya.
Adakah pembedahan caesarean ini boleh memberi kesan kepada bentuk tubuh wanita? Dalam soal ini, ia sebenarnya berbalik sendiri kepada wanita tersebut. Jika mahu mengembalikan bentuk tubuh kepada yang asal, mereka harus rajin bersenam dan mengawal kalori. Selain untuk merampingkan badan, ia juga boleh membantu mengelakkan sebarang penyakit seperti diabetes atau hipertensi.

PESANAN KEPADA WANITA YANG BERSALIN CAESAREAN

Anda perlu menjaga pemakanan contohnya ambil makanan yang berkhasiat dan seimbang untuk menambah tenaga selain menyembuhkan luka dalaman.
Anda juga harus menjaga parut luka dengan baik dan jangan sesekali rasa takut untuk berjalan sejurus selepas pembedahan.Ini kerana kebanyakan wanita takut untuk berjalan selepas bersalin secara caesarean kerana kesakitan yang dirasai. Namun, sekurang-kurangnya dalam tempoh enam jam selepas bersalin, mereka perlu berjalan atau menggerakkan bahagian badan bagi mengelakkan terjadi darah beku dalam darah. Dengan bergerak, ia akan membantu merangsang perjalanan darah dalam badan.

Di samping itu, mereka juga boleh melakukan senaman ringan selepas dua minggu dan hanya boleh melakukan aktiviti berat seperti bersukan, bermain badminton atau berjoging selepas dua bulan. Wanita yang bersalin secara caesarean turut digalakkan menyusukan bayi anda dengan susu badan bagi membantu mengecutkan rahim.

Tetapi, mereka mungkin akan merasa sedikit kesakitan di kawasan pembedahan berbanding wanita yang bersalin secara normal. Perkara ini menyebabkan ramai wanita bertindak untuk tidak mahu menyusukan bayi mereka.

Sumber: Internet


Sebenarnya, Selamatkah Botol Susu Anak Mama?

Beberapa tahun lalu, Program Toksikologi Nasional Amerika Syarikat mengeluarkan laporan bahawa bahan kimia dikenali sebagai bisphenol A (BPA) mungkin menyebabkan masalah berkaitan hormon, termasuk baligh lebih awal di kalangan kanak-kanak dan ketumbuhan barah. Kandungan bahan kimia BPA lazimnya ditemui pada botol susu bayi. Bertambah buruk lagi apabila botol air yang digunakan untuk minum ketika hamil juga mengandungi kimia ini. Terdapat kebimbangan pendedahan terhadap BPA boleh memberi kesan kepada bayi dalam kandungan sama ada dari segi neurologi atau tingkah-laku. Bayi turut mengalami risiko yang sama jika kajian ini didapati benar. Namun pertubuhan seperti Majlis Kimia Amerika mempertikaikan tidak ada bukti kuat bisphenol A memberi kesan buruk kepada manusia. Ketika ini, Pentadbiran Makanan dan Ubat-ubatan Amerika Syarikat (FDA) tidak bercadang mengharamkan BPA dalam plastik. Begitupun, Kanada telah mengambil langkah awal dengan melabelkan kimia itu berbahaya.

PILIHAN IBU BAPA
Kebanyakan ibu sibuk dengan kerjaya dan penggunaan susu botol adalah sebagai alternatif bagi mereka yang ingin memberi susu ibu. Seperti yang kita sedia maklum, susu yang terbaik adalah susu ibu. Biasanya pihak hospital tidak akan memberitahu atau mencadangkan jenis-jenis botol susu tertentu yang harus digunakan. Ini kerana kebanyakan hospital menggalakkan penyusuan susu badan. Akan tetapi, pada masa ini, adalah amat digalakkan penggunaan susu botol yang mengandungi BPA dielakkan.

Di sebalik pendedahan tentang BPA, ibu dan bapa masih mempunyai pilihan untuk memilih menggunakan cawan atau botol susu untuk bayi ada. Selain itu, terdapat botol susu bebas BPA di pasaran dan botol susu kaca sebagai alternatif. Jalan yang lebih selamat untuk mengelak kontroversi berkaitan keselamatan penggunaan bekas plastik adalah dengan mengelak daripada menggunakannya.

Sebagai langkah berjaga-jaga, ibu bapa yang mampu dinasihatkan agar memilih botol susu bebas BPA, seperti: polypropylene (PP), polyethersulfone (PES), polyamides (PA).

Botol susu yang mengandungi BPA biasanya bersifat keras dan lutsinar. Selain itu, perhatikan label kod identifikasi plastik pada bawah botol susu. Botol susu dengan BPA akan dilabel dengan ‘nombor 7′, ‘nombor 7 dan PC’ atau ‘nombor 7 dan other’.

Bagi ibu bapa yang sedang menggunakan botol susu mengandungi BPA, adalah dinasihatkan agar menukar botol tersebut kepada botol ‘bebas BPA’.

JIKA ANDA MASIH INGIN MENGGUNAKAN BOTOL BPA:

Steril botol susu bayi mengikut arahan pengendalian pada label atau yang diberikan oleh pengeluar, jika ada.

Jika tiada panduan, pengguna perlu merendam botol susu polikarbonat dalam air yang mendidih selama lima hingga 10 minit.

Elak menggunakan air panas secara terus dalam botol susu bayi polikarbonat untuk membancuh susu.

Guna peralatan mencuci botol susu yang sesuai seperti span dan berus lembut bagi mengelak permukaan dalam menjadi rosak dan bercalar.

Sentiasa periksa permukaan dalam botol susu dan jika ada kesan calar atau rosak, ia perlu diganti.

Jika tiada kerosakan, botol susu perlu diganti setiap enam bulan.


7 TIPS BELI KASUT ANAK

Bila tengok barisan kasut budak-budak di kedai kasut, rasa macam hendak beli semuanya. Dengan rekaan cantik, warna menarik dan saiz yang comel, siapa pun melihat pasti berasa geram. Jangan mudah terpengaruh dengan kasut-kasut tersebut kerana bagi kanak-kanak, kasut bukan sekadar pengalas kaki sebaliknya ia membantu pembentukan otot dan tulang kakinya yang masih sensitif. Apatah lagi sekiranya anak anda masih belum pandai berjalan. Kasut yang tidak selesa akan mengurangkan keinginan anak untuk berjalan.

Pilih kasut yang menutup tulang mata kaki anak dan hujung kasut berbentuk bundar agar jari kaki anak mudah bergerak dan berkembang dengan baik. Elakkan kasut yang berhujung runcing kerana ia menyekat pergerakan jari jemari kaki.

Kalau yang ada anak perempuan, jangan terlalu cepat membenarkan anak kecil bertumit tinggi kerana ia boleh membuatkan kaki anak cenderung ke depan.

Pilih kasut yang diperbuat daripada bahan yang lembut dan fleksibel namun tidak terlalu lembut dan tidak terlalu keras. Bahan kulit yang lentur, merupakan pilihan yang tepat. Elakkan kasut yang diperbuat daripada bahan keras kerana ia berisiko mengganggu perkembangan tulang kaki. Ini boleh membuatkan tulang kaki anak tidak berkembang dengan baik.

Sebaiknya jangan memilih kasut yang bahagian atasnya diperbuat daripada bahan plastik kerana menghalang pengewapan. Bahagian dalam kasut cenderung lembap dan kaki anak anda mudah terkena jangkitan kulat.

Ukuran kasut yang sesuai adalah tidak terlalu sempit dan tidak terlalu longgar. Caranya mudah, buat ukuran panjang kaki anak anda dari tumit hingga hujung jari terpanjang ditambah satu ruas jari orang dewasa. Ini penting kerana kaki kanak-kanak cepat berubah dan perlu diukur beberapa kali dalam setahun.

Sebelum membeli kasut, cuba dahulu kasut itu di kaki anak anda dalam keadaan anak berdiri dan anak anda memakai sarung kaki. Biasanya kaki kiri dan kanan tidak semestinya sama besar. Pilihlah kasut yang sesuai dengan ukuran kaki yang lebih besar.

Pilih bahagian dalam kasut yang dilapisi pengalas lembut dan selesa untuk menyerap hentakan saat si kecil berjalan atau berlari di permukaan yang keras.

UKUR SAIZ KAKI ANAK ANDA DENGAN BETUL

Cara 1
Untuk mendapatkan ukuran saiz kaki yang betul, kanak-kanak mesti berdiri tegak. Pastikan kaki mereka rata dan ibu jari dalam posisi tegak, kerana adakalanya kanak-kanak suka membengkokkan ibu jari mereka. Pastikan anak anda memakai stoking. Ini akan memberikan sedikit ruang ketika mengukur dan beranggapan yang anak anda akan sentiasa memakai stoking setiap kali menyarung kasut tersebut.
Cara 2
Ketika mengukur saiz kedua belah kaki anak anda gunakan pembaris. Ukur kedua kaki anak daripada tumit sehingga ke hujung ibu jari kaki mereka. Oleh kerana setiap kaki mempunyai saiz yang sedikit berbeza anda boleh tambah sama ada 1/4 inci (6.35 mm) hingga 1/2 inci (1.27 cm) dalam ukuran untuk menganggarkan tumbesaran si kecil. Kemudian gunakan ukuran spesifik untuk menentukan saiz kasut yang sebenar.
Cara 3
Semasa proses menentukan saiz sebenar kaki anak, gunakan ibu jari anda untuk menentukan sekiranya ibu jari kaki anak melebihi hujung bahagian dalam kasut. Sentiasa lebihkan ukuran kira-kira 1/2 inci (1/.27 cm) di antara ibu jari dengan hujung kasut.
Cara 4
Sebelum membeli kasut yang diukur, suruh anak anda berjalan dalam kawasan kedai supaya anda boleh melihat bahagian tumit kaki anak. Jika bahagian tumitnya agak longgar dan kasut akan bergerak ke atas dan bawah, kasut tersebut akan menyebabkan kakiknya melepuh.

Sumber: Internet


Paksa Anak Duduk Dalam Car Seat Demi Keselamatan

Saban tahun kita pernah mendengar dan membaca tentang tragedi kemalangan kanak-kanak di dalam kereta, sama ada terbunuh atau cedera akibat kurang pengawasan ibu bapa atas sebab langkah-langkah keselamatan yang longgar. Tidak hanya itu, kadangkala kita juga mendengar tentang kematian kanak-kanak yang diakibatkan oleh beg udara yang menggelembung akibat hentaman kuat berlaku pada kereta. Sudah sedia maklum, kanak-kanak yang berada di dalam kereta amat terdedah kepada kecederaan apabila berlaku kemalangan sekiranya keselamatan mereka tidak dititikberatkan.

KERUSI KESELAMATAN ANAK PENTING!

Statistik yang diperoleh daripada Institut Penyelidikan Keselamatan Jalan Raya Malaysia (Miros), menunjukkan kematian kanak-kanak boleh dikurangkan sehingga 70 peratus (54 peratus bagi kanak-kanak berumur antara satu hingga empat tahun dan 59 peratus bagi kanak-kanak berumur antara empat hingga tujuh) menerusi penggunaan kerusi keselamatan kanak-kanak yang sesuai. Di negara ini biarpun penggunaan kerusi kanak-kanak masih lagi belum ‘diwajibkan’ dan dikuatkuasakan sepenuhnya, namun setakat ini kerusi keselamatan kanak-kanak merupakan cara terbaik untuk melindungi mereka termasuk boleh mengurangkan risiko cedera parah bagi bayi ketika kemalangan berlaku.

IKUT KESESUAIAN UMUR
Bagaimanapun, penggunaan kerusi keselamatan kanak-kanak sahaja dilihat tidak memadai jika tidak digunakan dengan cara yang betul. Bagi mendapatkan kerusi keselamatan yang terbaik buat kanak-kanak, ibu bapa perlu mengikuti segala garis panduan yang telah ditetapkan dalam usaha memastikan keselamatan mereka terjamin. Ibu bapa tidak perlu membazirkan duit dengan membeli kerusi keselamatan yang paling mahal hanya untuk mendapatkan yang terbaik.
Kerusi keselamatan perlu bersesuaian dengan anak-anak mengikut:

Umur
Saiz
Berat
Tinggi

Kerusi keselamatan kanak-kanak menghadap belakang sememangnya telah direka khas untuk kanak-kanak yang berumur bawah dua tahun. Pada peringkat umur ini, kanak-kanak berisiko untuk mengalami kecederaan pada bahagian kepala atau saraf tunjang kerana tulang serta ligamen mereka masih di peringkat tumbesaran. Kerusi keselamatan kanak-kanak menghadap belakang biasanya menyokong sepenuhnya bahagian belakang badan, leher, kepala, dan pelvis bayi atau kanak-kanak kecil, memandangkan seluruh bahagian tersebut terdedah kepada kecederaan apabila berlaku kemalangan.
Apabila kanak-kanak didudukkan pada kerusi keselamatan menghadap belakang dan jika kemalangan berlaku, kepala mereka akan bergerak ke kerusi kereta yang boleh menjadi pelindung tambahan perlindungan tambahan daripada bahagian sisi.

TIP-TIP PEMILIHAN DAN PENGGUNAAN KERUSI KERETA

Beli kerusi kereta yang masih sah tempoh fungsi.
Penggunaan mengikut berat, umur dan ketinggian kanak-kanak.
Letak di tempat duduk belakang .
Dipasang menghadap ke belakang tempat duduk.
Tali pinggang keledar dipasang dengan betul sehingga berbunyi ‘klik’.
Anak bawah dua tahun perlu diletakkan menghadap kerusi belakang.
Anak lebih dua tahun diletakkan menghadap ke depan.
Jangan letak kedudukan kerusi terlalu menegak sebaiknya miring 45 darjah.

INFO PENTING TENTANG KERUSI KESELAMATAN KANAK-KANAK

Sebaliknya, jika kerusi keselamatan kanak-kanak itu mengadap ke bahagian hadapan, kepala kanak-kanak tersebut akan bergerak jauh dari kerusi dan tidak mendapat sokongan tambahan daripada sisi.

Sekiranya ketinggian anak dan berat sudah melebihi had kerusi keselamatan kanak-kanak, seelok-eloknya ditukarkan kepada kerusi keselamatan yang sesuai dengan saiz mereka.

Kerusi keselamatan kanak-kanak menghadap depan lazimnya digunakan oleh kanak-kanak yang berumur antara dua hingga lima tahun, yang mempunyai belakang dan otot leher yang kuat.

Memandangkan anak akan terus membesar, ibu bapa boleh menggunakan kerusi keselamatan yang sama sehingga tali pinggang keselamatannya mampu menampung atau muat dengan saiz kanak-kanak itu dengan sempurna

Sebaik sahaja anda membeli kerusi keselamatan yang bersesuaian dengan anak-anak, langkah seterusnya ialah mengetahui bagaimana untuk meletakkan kerusi itu di posisi yang betul.

Kebanyakan ibu bapa sering melakukan kesalahan yang sama iaitu meletakkan kerusi keselamatan dengan cara yang salah, yang membawa lebih kemudaratan kepada kanak-kanak.

Untuk memastikan keselamatan berada di tahap yang maksimum, tali pinggang keselamatan seharusnya diketatkan untuk memastikan kerusi keselamatan kanak-kanak tidak bergerak walaupun seinci.

Apabila meletakkan kanak-kanak ke dalam kerusi keselamatan, anak-anak perlu duduk dalam keadaan di mana bahagian belakang dan bawah badan bersandar pada kerusi.

Pastikan tali pengikat diketatkan dan dilekatkan pada klip yang berada pada bahagian bahu atau pun ketiak mereka.

Sekiranya masih ada ruang antara tali pengikat dengan bahagian kelangkang anak, letakkan kain atau lampin pakai buang di ruang tersebut untuk memastikan badan anak anda rapat dengan kerusi.

Tempat di mana anda letakkan kerusi keselamatan kanak-kanak juga sama pentingnya. Tempat yang paling selamat meletakkan kerusi keselamatan ialah pada bahagian tengah tempat duduk belakang.

Kajian telah menunjukkan bahawa kanak-kanak yang diletakkan pada bahagian tengah belakang tempat duduk, kurang mendapat kecederaan apabila berlakunya kemalangan berbanding dengan kanak-kanak yang diletakkan pada posisi lain.

Walaupun beg udara boleh menyelamatkan nyawa, ia juga boleh mencederakan kanak-kanak dan bayi. Beg udara akan mengelembung serta- merta iaitu 20 milisaat selepas berlaku impak atau hentakan.

Oleh itu, adalah langkah terbaik jika kanak-kanak bawah umur 14 tahun duduk di kerusi belakang bagi mengurangkan risiko kecederaan jika berlaku kemalangan.

Tidak kira sama ada anda membawa anak untuk pemanduan yang singkat atau perjalanan jauh ketika bercuti, langkah-langkah keselamatan yang sempurna harus digunakan untuk mengelakkan anak daripada sebarang kecederaan.

Pastikan tali pinggang keselamatan kanak-kanak diketatkan sebelum memulakan perjalanan.

KANAK-KANAK DI MALAYSIA PERLU MENGGUNAKAN CAR SEAT BERKUAT KUASA 2019
Bagi menggelakkan kanak-kanak itu berasa selamat dan seronok, mereka harus diberi makan dan minum agar mereka kenyang dan berasa selesa terutama untuk kanak-kanak yang baharu diperkenalkan penggunaannya terutama kanak-kanak berusia setahun ke atas.  Ibu bapa perlu berusaha untuk menyediakan kenderaan dengan kerusi kereta agar keselamatan anak-anak lebih terjamin sepanjang perjalanan, selain memberi lebih keselesaan kepada ibu bapa kerana tidak perlu menghadapi kerenah anak-anak yang ‘membuas’ di dalam kenderaan. Penggunaan kerusi kereta juga sebagai langkah bersiap sedia memandangkan kerajaan juga telah berhasrat untuk menguatkuasakan penggunaan tempat duduk khas bagi kanak-kanak dan bayi di dalam kenderaan yang dijangka dilaksanakan pada 2019.

Sumber: Jabatan Pengangkutan Jalan


IBU DALAM PANTANG BUKAN MENGADA-NGADA!

Ramai dalam kalangan wanita masa kini mengambil mudah proses berpantang selepas bersalin sehingga menyifatkan proses berkenaan sekadar amalan orang-orang dahulu. Tidak kurang juga yang menyifatkan amalan berpantang sebagai tidak penting sehingga seawal dua minggu sudah ada yang berani mengendong bayi ke pusat beli-belah dan berjalan ke sana sini tanpa kaki beralas stoking yang menjadi tegahan pada wanita-wanita dahulu.
Sebenarnya tanpa sedar, wanita-wanita seperti ini bukan sahaja membahayakan diri sendiri, malah keadaan bayi yang masih memerlukan persekitaran yang bersih dan selamat dalam tempoh tiga bulan pertama sebaik kelahirannya. Tempoh selamat dan bertenang itu juga paling penting buat ibu bersalin kerana tiga hingga lima hari pertama selepas bersalin, kira-kira 70 hingga 80 peratus wanita berdepan dengan keadaan yang dipanggil meroyan iaitu berlaku kemurungan selepas melahirkan anak.

Proses berpantang merupakan proses amat penting buat wanita selepas bersalin, malah proses itu menentukan tahap kesihatan dan keupayaan wanita selepas melalui satu perjalanan yang sukar. Proses berpantang berkait rapat dengan masalah meroyan kerana ia berlaku dalam tempoh minggu pertama dan membawa sehingga 24 bulan selepas kelahiran. Pada tempoh itu, wanita bersalin tidak boleh ditinggalkan berseorangan sekurang-kurangnya empat hingga enam minggu. Ini kerana kebanyakan wanita tidak sedar mereka dalam tempoh meroyan di mana hormon berubah sehingga menyebabkan mereka mudah berasa sedih, kecewa, keseorangan serta sensitif pada perkara-perkara yang mudah.
MEROYAN..
Masyarakat di negara ini terutama orang Melayu harusnya bersyukur kerana nenek-moyang dahulu telah meninggalkan amalan-amalan yang jika diamalkan dapat mengelak masalah meroyan. Bermula daripada menyambut kelahiran bayi, menanam uri, makan makanan berkhasiat, tidak melakukan kerja berat serta perhatian yang diberikan sepenuhnya merupakan antara kaedah paling berkesan untuk mengatasi masalah meroyan. Kemurungan selepas bersalin (postnatal depression) atau meroyan, bukan berlaku dalam masyarakat Melayu sahaja. Semua wanita baru bersalin tanpa mengira bangsa, agama, mahupun agama berpotensi mengalaminya. Malah, pelakon Hollywood, Brook Shields suatu ketika juga pernah mengaku mengalami kemurungan ketika melahirkan anaknya.
SUAMI TOLONGLAH FAHAM!

Ramai suami mengambil mudah tentang proses berpantang. Tindakan suami yang membiarkan semua urusan dilakukan isteri bermula dari disahkan mengandung sehingga menguruskan bayi ketika berpantang, menyebabkan wanita mudah berasa tidak dihargai dan cenderung kepada masalah meroyan. Hampir kebanyakan suami menyifatkan wanita selepas bersalin terlalu ‘mengada-ngada’ kerana perlu diberi perhatian yang lebih sehingga kebanyakan suami mengabaikan perasaan isteri.
PERLU URUT UNTUK PULIH
Amalan mengurut dalam tempoh berpantang adalah paling penting kerana melalui proses berkenaan, urat-urat yang terjejas ketika proses bersalin dapat dipulihkan, malah perubahan hormon di dalam badan dapat diuruskan dengan baik. Dalam amalan tradisional, mengurut membolehkan darah-darah yang terkumpul mengalir serta keluar dari badan dan ini membolehkan badan wanita kembali sihat. Mungkin ramai yang tidak sedar, tetapi proses ini merupakan satu elemen penting mengatasi masalah meroyan kerana badan tidak sihat juga merupakan faktor awal.

FAKTA MENGENAI MEROYAN SELEPAS MELAHIRKAN ANAK

Lazimnya, bibit-bibit meroyan boleh dilihat seawal trimester ketiga wanita mengandung.

Masalah kewangan, hubungan suami isteri, trauma sakit serta tiada ilmu rumah tangga menjadi antara faktor utama.

Biarpun beberapa kes kejadian wanita meroyan bukan melibatkan anak pertama, semuanya bermula daripada pengalaman bersalin pertama kali yang gagal diuruskan dengan baik. Kegagalan menguruskan tempoh berpantang pada kelahiran bayi pertama sangat berisiko mengundang masalah meroyan berulang untuk proses kelahiran seterusnya.

Proses kelahiran dan berpantang setiap anak adalah berbeza dan berdepan dengan keadaan yang sukar dijangka, justeru suami atau penjaga perlu berdepan dan bersedia dengan pelbagai kemungkinan dan paling penting kena ada ilmu dalam perkara itu, jika tidak, upah mereka yang pakar untuk menguruskannya.

Psikosis selepas bersalin atau royan berlaku kepada satu hingga dua orang setiap 1,000 orang wanita yang baru bersalin. Gangguan mental selepas bersalin terbahagi kepada tiga kategori iaitu maternal blues (murung bayi), kemurungan selepas bersalin dan psikosis selepas bersalin.

Walaupun peratusan meroyan berakhir dengan tragedi adalah rendah, namun perlu diberi perhatian serius dengan menyegerakan rawatan supaya dapat mengelakkan perkara ini berlarutan.

Orang yang rapat dengan individu tersebut seperti keluarga terutamanya suami seharusnya lebih peka dan ambil berat akan perubahan yang berlaku terhadap ibu yang baru bersalin. Simptomnya agak jelas seperti emosi tidak stabil, tidur terganggu, percakapan tidak seperti biasa dan lebih sensitif daripada kebiasaan.

Malah, perlu ingat setiap kelahiran adalah berbeza, jika sebelum ini wanita tersebut tidak mengalami gangguan mental selepas bersalin ia tidak terkecuali untuk menghidapinya untuk kelahiran seterusnya.

Selain itu, para suami perlu lebih bertanggungjawab dengan membantu isteri yang baru lepas bersalin bagi mengurangkan bebanan mereka. Konsep lepas tangan dan urusan rumah tangga hanya dipertanggungjawabkan ke atas wanita perlu ditepis.

Tambahnya, selain ahli keluarga yang rapat dengan pesakit, tanggungjawab untuk mengenal pasti mereka yang mengalami gangguan mental selepas bersalin boleh digalas oleh jururawat dan doktor yang merawat mereka selepas bersalin.

Sumber: Internet


TANDA-TANDA BAYI DIGANGGU PUNCA MENANGIS TANPA HENTI

Menangis bagi bayi atau anak kecil merupakan perkara biasa, bukan semestinya kerana ada masalah atau kerana kecuaian ibu. Malah menangis merupakan suatu pernyataan bayi atau kanak-kanak sebagai ganti kepada pertuturan yang tidak dapat diluahkan terhadap sesuatu yang berlaku. Ada bayi yang masih dalam hari tidur nyenyak di siang hari, tetapi mula menangis pada masa-masa tertentu sama ada pada tengah malam, petang ataupun bila-bila masa tanpa sebab yang jelas.
Terdapat juga bayi yang mula menangis apabila tidurnya terganggu, biarpun oleh suara yang perlahan seperti bunyi benda jatuh, bunyi tapak kaki, bunyi pintu tertutup dan sebagainya. Pada kebiasaannya tangisan akibat gangguan tersebut berlaku dalam tempoh yang singkat. Tangisan biasa selalunya ada kaitan dengan punca yang jelas seperti tercucuk pin pakaian, pakaian terlalu ketat menyebabkan bayi terasa tidak selesa, lampin basah, rasa terlalu panas, sakit perut, dahaga, lapar, rasa kesepian dan sebagainya. Sesetengah bayi atau anak kecil akan menangis apabila berubah tempat tidur, dari tempat gelap yang biasa dia tidur berpindah ke tempat terang atau sebaliknya. Anak-anak yang dibawa balik kampung menghadiri majlis kenduri mungkin akan menangis kerana suasana tempat tidur yang berubah atau sebaliknya.

GANGGUAN QARIN
Walaupun demikian, tangisan yang memanjang seperti yang berlaku semestinya mempunyai sebab atau punca yang jelas. Tidak semestinya kerana lapar, dahaga, kesejukan, panas atau kehilangan orang yang selama ini berada di sampingnya, iaitu si ibu. Ada orang yang mengaitkan keadaan sedemikian rupa, yang dikenali sebagai sawan tangis ini, akibat gangguan makhluk-makhluk halus, tidak kira sama ada gangguan tersebut akibat perbuatan makhluk halus yang dilibatkan dengan perbuatan manusia, ataupun akibat gangguan jin yang menggemari manusia, sejak seseorang itu dilahirkan, yang dikenali sebagai qarin atau makhluk halus yang datang menumpang bersama manusia.
Perkataan qarin berasal daripada bahasa Arab bererti teman atau pasangan. Istilah qarin bererti roh-roh jahat, yang terdiri daripada makhluk-makhluk halus yang sentiasa mendampingi manusia, sejak seseorang itu dilahirkan sehinggalah dia meninggal dunia. Kewujudan qarin di samping manusia ialah untuk membiasakan, iaitu untuk menggoda atau menyesatkan, sehingga manusia itu tunduk kepada nafsu, yang akhirnya melakukan dosa, tidak kira sama ada dosa itu dosa kecil berpanjangan atau dosa besar seperti membunuh, berzina, makan harta anak yatim dan sebagainya. Selain itu, qarin juga berusaha untuk mencederakan fizikal dan roh manusia secara bersendirian ataupun dengan perantaraan manusia, menyebabkan manusia menggunakan jin-jin untuk melakukan perbuatan tertentu seperti untuk menyakiti orang lain dan sebagainya. Apabila ini berlaku, maka dari sini terjadilah kegiatan sihir.

SAWAN TANGIS

Sawan tangis itu ada dua punca utama, iaitu bersifat fizikal seperti kerana lapar, haus dan sejuk, rasa hilang keselamatan diri seperti kehilangan orang yang selalu berada di sampingnya, biarpun buat sementara. Sakit seperti kembung perut atau selesema. Termasuk dalam kategori ini ialah sakit akibat jangkitan kuman dan juga kecacatan anggota seperti terhantuk, terjatuh dan sebagainya.
Punca kedua ialah akibat gangguan makhluk-makhluk halus. Allah menjadikan manusia itu daripada dua unsur utama, iaitu jasad dan roh. Islam mengajar agar anak yang baru dilahirkan diazankan di telinga kanan dan diiqamatkan di telinga kirinya. Sekiranya dilakukan demikian, insya-Allah, bayi berkenaan tidak akan diganggu oleh ummu`s-sibyan, iaitu sejenis makhluk jin yang sering mengganggu bayi, yang boleh menyebabkan timbul pelbagai masalah termasuk gangguan tidur pada waktu malam, yang akhirnya boleh menyebabkan demam panas ataupun sawan.
Keterangan ini membuktikan bahawa roh bayi atau anak kecil boleh terganggu akibat gangguan yang tidak dapat dilihat oleh mata kasar, ataupun melalui eksperimen teknologi moden. Dalam masa tertentu anak tadi kadang-kadang memperlihatkan reaksi luar biasa dengan wajah yang ketakutan seolah-olah sedang melihat satu objek yang menggerunkan di hadapannya. Mungkin sukar untuk menjelaskan bagaimana gangguan yang tidak dapat dilihat itu boleh mengganggu bayi menyebabkan dia tidak berhenti-henti menangis, terkujat-kujat dan terketar mulut sehingga tidak terdengar suara tangisannya menyebabkan ibu dan juga bapanya menggelabah.

TANDA-TANDA BAYI DIGANGGU

Ada beberapa tanda lumrah yang boleh diperhatikan oleh mata kasar sekiranya bayi atau kanak-kanak itu menangis akibat gangguan seperti yang dijelaskan, bukan disebabkan akibat luaran.

Tangisan biasa selalunya disertai dengan air mata. Keadaan ini jarang berlaku pada mereka yang menangis akibat gangguan, manakala suara tangisannya juga berlainan daripada tangisan biasa. Dalam keadaan tertentu tangisan ini mungkin disertai dengan air mata yang bersangatan.

Kanak-kanak ini kadang-kadang berhenti menangis sebentar, kemudian menangis semula. Mata yang pejam ketika berhenti menangis itu akan melahirkan ombak pada kelopak mata, seolah-olah kedua-dua biji matanya itu sedang memerhatikan sesuatu di bahagian kanan dan kiri.

Tangisan akibat gangguan selalunya mengeluarkan suara yang mendayu-dayu dan berpanjangan. Mata bayi kelihatan pejam. Tangisan terjadi seumpama dalam keadaan tidak sedarkan diri (tidur).

Dahi atau bahagian tengah, antara dua alis kadang-kadang berkerut, seolah-olah ada sebiji mata di bahagian tersebut yang sedang memerhatikan sesuatu.

Sering terjadi pada anak-anak kecil yang terganggu, mereka menangis dan menjerit dalam keadaan ketakutan dan menggigil seolah-olah disergah oleh sesuatu yang menakutkan. Anak ini setelah puas menangis, akan tidur sebentar, lalu menangis lagi dalam keadaan teresak-esak yang disertai dengan tarikan nafas yang tersekat-sekat.

CARA MENGATASI
Baca surah al-Fatihah, ayat al-Kursi, surah an-Nas dan surah al-Falaq, kemudian hembuskan pada ubun-ubun anak. Lakukan sebanyak tiga kali. Sekiranya anak-anak ini masih juga menangis, bacakan azan di telinga kanannya dan iqamah di telinga kiri. Lakukan sekali ataupun tiga kali.

Sumber : Internet


PERANCANGAN KELUARGA SECARA SEMULA JADI

Perancangan keluarga bukan sahaja untuk menjimatkan kos, malahan demi kesihatan ibu serta memberi tumpuan secukupnya kepada anak. Perancangan keluarga semula jadi adalah berdasarkan pada ketentuan masa hubungan kelamin dalam kitaran haid seseorang wanita. Kaedah perancangan keluarga ini membantu sekiranya pasangan tersebut mengikuti tatacara jadual haid dengan tegas setiap masa.
Kejayaan kaedah ini bergantung kepada keupayaan mengenali bila telur (ovum) akan dikeluarkan dan juga jika menggunakan kaedah lain, seperti kondom pada hari kesuburan, ataupun tidak mengadakan hubungan kelamin langsung. Untuk memastikan keberkesanan kaedah ini, anda harus tahu fungsi dan perubahan yang terjadi pada badan. Suami pula, berserta dengan isteri mesti mengikuti pola-pola perubahan dengan tepat dan betul.

Harus diingatkan, seperti juga penggunaan kondom, masih ada kebarangkalian untuk mengandung melalui kaedah ini, jadi suami isteri perlu tetap berjaga-jaga. Perlu ditegaskan keberkesanan kaedah semula jadi ini tidak seperti kaedah-kaedah yang lain. Satu perempat dari mereka yang mengamalkannya mungkin mengandung dengan tidak sengaja. Kaedah semula jadi ini tidak sesuai untuk mereka yang:

Tidak sepatutnya mengandung disebabkan oleh masalah perubatan.

Kitaran haid yang tidak teratur serta tidak ketentuan, menyebabkan ramalan masa subur tidak dapat dilakukan

Masalah dengan pendarahan abnormal dari faraj, radang faraj dan juga pangkal rahim, menyebabkan penentuan kesuburan melalui lelehan mukus serviks tidak tepat.

Penggunaan ubat-ubatan tertentu seperti antibiotik, anti-tiroid dan juga anti-histamin mungkin mengubah sifat tabii rembesan faraj mengakibatkan kesukaran tafsiran mukus.

Keadaan yang tidak berkaitan dengan kemandulan seperti demam, yang dapat mengubah suhu badan asas.

MEMAHAMI KITARAN

Wanita mempunyai dua ovari, setiap satu berada di sisi rahim. Setiap bulan, ovari akan mengeluarkan telur yang kemudiannya akan memasuki tiub fallopian. Ini dipanggil ovulasi dan ia berlaku pada hari ke-12 hingga ke-14 sebelum bermulanya pendarahan haid. Puan boleh mengandung sekiranya hubungan kelamin berlaku sekitar masa ovulasi akibat persenyawaan di antara telur dan sperma yang diejakulasi ke dalam faraj.
Hasil persenyawaan ini akan bergerak melalui tiub fallopian untuk implantasi di dinding rahim yang kemudiannya membesar sebagai janin. Kaedah perancangan secara semula jadi merujuk kepada kitaran haid, iaitu mengenalpasti hari kesuburan yang perlu dielakkan hubungan kelamin. Untuk kebanyakan wanita, telur dikeluarkan dari ovari sekitar minggu sebelum kehadiran haid yang berikutnya. Telur ini berupaya untuk disenyawakan dalam tempoh 24 jam selepas dikeluarkan, manakala sperma pula dapat bertahan untuk tiga hari.

JENIS KAEDAH PERANCANGAN SEMULA JADI
Terdapat lima kaedah perancangan secara semulajadi. Perlu diingatkan, Puan harus ditunjuk ajar oleh seorang yang professional di bidang perubatan ataupun kaunselor perubatan bertauliah untuk mengamalkan kaedah-kaedah berkenaan, serta harus tekal pada penghayatan kaedah yang dipilih.

Mengesan Suhu Badan Asas

Sejurus selepas ovulasi, suhu badan Puan akan meningkat sedikit. Satu jangka suhu khas digunakan untuk menyukat suhu badan Puan sejurus selepas bangun dari tidur dan bacaannya diplotkan sebagai satu graf. Suhu diambil setiap hari. Harus diingatkan suhu badan Puan turut dipengaruhi oleh demam, tidur yang terganggu dan juga jadual pekerjaan bercorak anjakan. Pasangan yang menggunakan kaedah suhu ini tidak boleh mengadakan hubungan kelamin sehingga tiga hari selepas meningkatnya suhu badan.

Mengenalpasti Ovulasi Secara Penelitian Mukus Pangkal Rahim

Melibatkan kepada perubahan jumlah mukus yang terhasil serta penelitian pada ketekalannya. Lazimnya, Puan akan merasa kelainan pada lelehan mukus yang keluar melalui faraj semasa ovulasi, perubahan ini yang harus ditelitikan. Untuk kebanyakan wanita, faraj dirasai kekeringan sejurus selepas haid bulanan. Kemudiannya, lelehan mukus menjadi lebih bergetah. Sebelum ovulasi, mukus ini bertukar menjadi lebih basah dan melicin.
Hari-hari terakhir lelehan mukus ini selari dengan hari kemuncak ovulasi, kemudiannya mukus akan menjadi lebih kental, mungkin juga langsung hilang dan kekeringan dirasai kembali. Masa selamat bermula pada 10 atau 11 hari dari penghujung haid dan juga semasa faraj dirasai kekeringan. Masa kesuburan (masa Puan tidak boleh melangsungkan hubungan kelamin) bermula dengan petanda pertama mukus dan berlangsung sehingga 4 hari selepas hari kemuncak ovulasi.
Walaupun semasa pendarahan haid dianggap selamat, hubungan kelamin ketika haid mungkin juga menyebabkan Puan mengandung. Ini disebabkan oleh penghasilan mukus yang mungkin bertindih dengan masa haid, lantas memberikan perlindungan dan juga tempat untuk sperma berlabuh dengan selamat. Puan harus berwaspada. Kaedah mukus tidak menggunakan alat penyukat suhu badan, ini memberikan satu kelebihan untuk mereka yang mempunyai kitaran haid yang tidak ketentuan. Walaubagaimanapun, lelehan mukus ini mungkin terkeliru dan tercelaru jika berlakunya jangkitan faraj, keghairahan seksual, penggunaan bahan pelicin serta ubat-ubatan yang dimakan.

Kaedah Symptothermal

Kaedah ini menggabungkan kedua-dua kaedah suhu dan juga penelitian mukus. Tambahan kepada pengambilan suhu serta penelitian mukus, Puan juga harus berwaspada pada tanda-tanda lain ovulasi seperti:

Kesakitan di bahagian abdomen mungkin juga disertai oleh kekejangan.
Penitikan darah melalui faraj
Perubahan dengan kedudukan serta keteguhan pangkal rahim

Kaedah ini memerlukan anda menahan diri dari hubungan kelamin bermula dari kehadiran mukus atau rasa basah sehinggalah hari ketiga selepas peningkatan suhu badan atau pun empat hari selepas kemuncak penghasilan mukus. Disebabkan oleh banyak faktor-faktor yang dimasukkan ke dalam kaedah ini, jadi kaedah ini lebih berkesan dari kaedah-kaedah sebelumnya. Namun begitu, batasan yang mempengaruhi keberkesanannya juga adalah sama.

Kaedah Kalendar

Juga dikenali sebagai kaedah beritma, anda harus merekodkan dengan pasti kitaran haid untuk selama enam bulan. Kemudiannya satu pengiraan sifir mudah digunakan. Kitaran haid dikira dari ‘hari pertama pendarahan’ hinggalah ke ‘hari pertama haid yang berikutnya’. Kitaran haid biasanya selama 28 hari, tapi julatnya boleh di antara 23 hingga 35 hari, dan masih dikira sebagai normal. Cara kiraannya:

Untuk kitaran haid yang ‘terpendek’, tolak harinya sebanyak 18 hari. Ini memberikan hari pertama kesuburan.
Untuk kitaran haid yang ‘terpanjang’, tolak 11 hari, ini memberikan hari terakhir kesuburan. Sebagai contoh, sekiranya sepanjang enam bulan penelitian kitaran haid Puan, didapati kitaran terpendek adalah 25 hari manakala yang terpanjang pula adalah 35 hari, untuk pengiraan hari kesuburan Puan:
Kitaran terpendek – 18 > 25-18 > 7 hari
Kitaran Terpanjang – 11 > 35 – 11 > 24 hari. Bermakna, hari kesuburan anda (hari di mana hubungan kelamin perlu dielakkan) bermula pada hari ketujuh dan berakhir pada hari ke dua puluh empat pada bulan terbabit!

Kaedah Laktasi Amenorrhoea

Bermaksud yang andatidak akan datang haid disebabkan oleh perubahan hormon badan akibat daripada penyusuan badan. Hormon prolaktin meningkat, jadi kitaran haid dan juga ovulasi tidak berlaku, maka kehamilan dapat dielakkan. Untuk kaedah ini berjaya, penyusuan harus dilakukan secara eksklusif tanpa gangguan dari cara pemakanan bayi secara formula. Selang di antara penyusuan tidak melebihi 4 jam pada sebelah siangnya dan tidak pula melebihi 6 jam pada malam hari.
Lagi khusus penyusuan susu badan sahaja dan lagi lama anak menyusu badan, lebih berkesanlah kaedah ini. Sekiranya penyusuan diselangselikan dengan susu formula, lagi cepatlah kitaran haid Puan akan bermula. Ini mempercepatkan kebarangkalian untuk mengandung. Kaedah laktasi amenorrhoea lebih berkesan untuk mereka yang agak berumur disebabkan oleh pertambahan faktor fisiologi kesuburan yang menurun dengan peningkatan umur.

Secara umumnya, kaedah ini mempunyai dua peratus kebarangkalian untuk mengandung pada enam bulan pertama selepas kelahiran, tetapi apabila sahaja pendarahan haid kembali, risiko mengandung memuncak.
Suami sebagai ketua keluarga, harus memberi kerjasama sekiranya bilangan unit keluarga mahu ditetapkan dan tidak sepatutnya menyalahkan isteri sekiranya kegagalan berlaku.
Suami juga tidak sepatutnya memaksa isteri untuk mempraktikkan mana-mana kaedah perancangan. Jadilah seorang suami yang bertanggungjawab.

Sumber: Prof. Madya Dr. Shah Reza Johan Noor Pakar Perbidanan dan Sakit Puan Hospital Universiti Sains Malaysia, Kelantan.


RESEPI SEBULAN MENU BERBUKA TAK PERLU PENING KEPALA. PERLU SIMPAN!

Simpan resepi ini ya mama!
Menu:

Ayam Panggang Bermadu
Udang Masak Serai Wangi
Ikan Siakap Kukus
Ikan Masak Berlada
Ikan Kerapu Masak Asam Manis
Ayam Masak Cendawan Ala Cina
Pajeri Nenas
Mee Hailam
Ketam Bertelur
Ayam Kepak Masak Minyak Bijan
Nehari (Kari Kambing Kashmir)
Ikan Tiga Rasa
Ikan Pari Lemas!!!!
Tandoori Kurau
Tom Yam
Nasi Ayam Hakka
Mee Rebus
Gulai Tempoyak Ikan Kembung
Ayam Golek Seri Pahang
Kari Kepala Ikan
Black Pepper Steak
Gulai Tempoyak Ikan Kembung
Asam Pedas Tumis (Melaka)
Soto Ayam
Nasi Paprik
Nasi Dagang
Mee Bandung Muar (resepi asli Muar)
Gulai nenas ikan kering orang utara
Ayam Bercili masak ketumbar
Ayam Masak Lomak Cili Api Nogori Style

________________________________________

Ayam Panggang Bermadu
Bahan-bahan:
1kg kepak ayam
1 senduk besar minyak bijan
2 senduk besar madu (kalau u suka manis, tambahkan lagi )
sedikit serbuk lada sulah (sesuka hati, siapa yang suka pedas, tambahlah lagi)
sedikit garam secukup rasa
Cara memasak:
Gaulkan ayam bersama madu, minyak bijan, serbuk lada sulah & garam hingga rata. Perapkan semalaman atau lebih dan selepas tu, boleh lah dipanggang ayam tu…..
atas
________________________________________

Udang Masak Serai Wangi
Bahan-bahan:
600 gm udang harimau – digoreng setengah masak
4 batang serai
100 gm cili kering
100 gm bawang merah
100 gm cili merah
70 gm bawang putih
70 gm halia muda
3 sudu besar pati asam jawa
30 gm belacan bakar
100 gm pati santan
Garam dan gula secukup rasa
Cara memasak:

Kisar halus serai, cili kering, bawang merah, cili merah, bawang putih dan halia muda.
Tumis hingga wangi dan masukkan air asam jawa dan sedikit santan cair.
Masak atas api sederhana hingga kuah pekat
Masukkan pati santan dan udang.
Masak hingga naik bau.

atas
________________________________________

Ikan Siakap Kukus
Bahan-bahan:
1 ekor ikan siakap sederhana besar
3 sudu besar sos tiram
2 susu besar sos cili
2 susu besar sos tomato
1 sudu gula
4cm halia – dimayang
3 ulas bawang putih – dimayang
3 ulas bawang besar – dimayang
3 tangkai daun sup(saderi)
1/2 biji limau nipis
garam secukup rasa
Cara memasak:

Cuci ikan dan belah dua jangan sampai putus lumur garam dan gula (kurangkan jika tak suka manis).
Masukkan ikan dalam pinggan bujur, tabur bahan yang dimayang tadi.
Tuang ketiga-tiga sos tadi.
Kukus selama 10minit (hingga masak). tabur hirisan daun sup tadi dan perah limau diatasnya.

atas
________________________________________

Ikan Masak Berlada
Bahan-bahan:
3 ~ 4 ekor ikan sembilang
10 biji cili merah – dikisar
2 batang serai – dititik
1 ulas bawang besar – dimayang kasar
2 ulas bawang putih – ditumbuk
1 inci halia – ditumbuk
air limau kasturi
sedikit garam dan gula secukup rasa
Cara memasak:

Ikan disiang, lumurkan dengan garam dan kunyit. Goreng dan ketepikan.
Dengan menggunakan minyak yang sama tumiskan bawang putih dan halia yang telah ditumbuk tadi. Bila dah berbau harum (garing) masukkan cili merah yang telah dikisar, garam dan gula, kacau dan biar sampai pecah minyak.
Masukkan ikan yang telah digoreng tadi dan gaul hingga sebati. Masukkan bawang besar yang dimayang kasar, kacau hingga agak layu.
Curahkan air perahan limau kasturi sebelum dihidangkan.

atas
________________________________________

Ikan Kerapu Masak Asam Manis
Bahan-bahan A:
1 ekor ikan kerapu
120gram tepung jagung
1 biji telur ayam
Sedikit minyak
(untuk goreng)
Garam secukup rasa
Bahan-bahan B:
5 ulas bawang merah – dikisar
5 ulas bawang putih – dikisar
3cm halia
1 batang serai – dititik
1 helai daun pandan
3 sudu cili sos
1 sudu cili giling
Sedikit kunyit hidup
3 sudu tomato sos
3 cawan air
Sedikit cuka masak
Garam secukup rasa
Cara memasak:

Gaulkan bahan-bahan $b!f (ba $b!g (b dan goreng hingga rangup.
Untuk sosnya,panaskan sedikit minyak, tumis bawang putih, bawang merah, halia, daun Pandan dan serai sehingga bau naik.
Masukkan cili giling dan kunyit.kacau sehingga naik minyak.
Masukkan air, tomato sos,cili sos dan bahan perasa.kacau sehingga mendidih. Tuangkan ke atas ikan yang telah digoreng.
Gorengkan bahan-bahan taburan dengan sedikit minyak ke atas hidangan tadi.

Untuk hiasan:
Bawang besar, cili merah, gree pepper, nanas dan timun.
atas
________________________________________

Ayam Masak Cendawan Ala Cina
Bahan-bahan:
1/2 ekor ayam
8 keping Cendawan hitam – direndam 1/2 jam
1 inci halia – dihiris
1 biji bawang besar – dihiris
6 ulas bawang putih – dicincang
4 ~ 5 tangkai cili padi
Sedikit kicap lemak manis
Sedikit sos tiram
Cara memasak:

Ayam dibasuh dan dipotong kecil2. Cendawan yang dah lembut ditoskan, buang tangkainya dan dipotong 4 (memanjang).
Panaskan minyak dan tumis halia. Bila dah naik bau (halia dah kekuningan) angkat halia dan buang. Kalau tak buang pun tak apa.
Masukkan bawang besar, bawang putih dan cili padi. Tumis hingga naik bau baru masukkan ayam. Kacau sekejap.
Masukkan kicap dan sos tiram. Kuantiti kicap terpulang. Tak payah letak garam sebab sos tiram dah memang masin. Kalau untuk yang kuat masin, bolehlah letak garam sedikit. Kacau.
Selepas tu, masukkan air secukupnya (dalam 2 cawan biasa).
Bila dah mendidih baru masukkan cendawan. Kecilkan api dan biarkan hingga kuahnya pekat. (biasanya dalam 10 hingga 15 minit).

atas
________________________________________

Pajeri Nenas
Bahan-bahan:
Rempah tumis (Kulit kayu manis,bunga lawang, pelaga)
Sedikit serbuk kunyit
4 biji bawang merah ]
2 biji bawang putih ] Dihiris memanjang
Biji sawi
gula sikit
garam secukup rasa
Lada merah/&hijau dibelah memanjang (jgn sampai putus)
Nenas dipotong bulat dan 4, rebuskan dan ditoskan air
Cara memasak:

Tumiskan rempah tumis tadi masukkan bawang merah dan putih, bila naik bau masukle serbuk kunyit.
Kemudian masuk nenas yg dah siap tos tu, gula sikit dan garam secukup rasa.
lepas tu masukla pulak lada dan biji sawi (masa masuk lada nie tk usahle sampai lunyai pulak-golek-golekkan ajele kat dlm kuali tu sikit-sikit).

atas
________________________________________

Mee Hailam
Bahan-bahan:
1 kg mee/kueh teow/mee hoon (6/8 orang)
6 biji bawang putih (tumbuk/penyekkan)
rencah ayam/udang/sotong
sos tiram
garam secukup rasa
6 biji cili api
3 sudu besar tepung jagung (cairkan dalam setengah cawan air sejuk)
sayur (kobis bunga/sawi/carrot/baby corn)
Cara memasak:

Tumiskan bawang putih dan cili api.
Kalau dah garing letakan rencah, kemudian letak air 3 cawan dan garam secukupnya.
Masukkan sos tiram setengah botol kecil.
Kemudian masukkan air tepung jagung utk pekatkan kuah.
Masukkan sayur2 an dan mee.

atas
________________________________________

Ketam Bertelur
Bahan-bahan:
2 ekor ketam yang agak besar dibuang kulit yang keras tu dan dibelah dua.
3 sudu sos tiram
3 sudu sos cili
3 sudu cili yang dah diblend
7 ulas bawang merah
1 ulas bawang putih yang agak besar
sepotong halia
sebiji telur
garam
sedikit gula
sedikit minyak untuk menumis
bawang besar
Cara memasak:

Tumbuk cili, bawang putih, bawang merah dan halia tumiskan sehingga bangkit baunya
Masukkan secawan air
MAsukkan ketam, tutup kuali sehingga 10 minit
Masukkan segala sos, gula dan garam secukup rasa
Bila semua dah nampak macam sebati, masukkan telur yang dah dipukul,
Kacau cepat-cepat supaya telur tak berketul.

atas
________________________________________

Ayam Kepak Masak Minyak Bijan
Bahan -bahan:
Beberapa ketul kepak ayam/drumstick ke apa2 lah
Sesame oil/Minyak bijan
Serbuk lada hitam
Fish sauce/Sos ikan
Bawang putih 5 ulas ( Potong nipis2)
Sos tiram
Cara memasak:

Lumurkan ketul2 ayam tu dgn minyak bijan, sos tiram, sos ikan(jgn banyak sesangat – secukup rase). Campurkan bawang putih yg dihiris. Perapkan lbh kurang 1 jam.
Sejam kemudian angkat, taburkan serbuk lada hitam (terpulang ikut kepedasan).
Panaskan oven, Masukkan dalam oven lbh kurang 30 minit. Setiap 10 minit hendaklah tambah sos ikan terhadap ketul ayam tadi.

atas
________________________________________

Nehari (Kari Kambing Kashmir)
Bahan-bahan:
1 camca besar garam masala
4 ulas bawang putih dicincang halus
2 cm halia dicincang halus sedikit garam
2 camca kecil serbuk cili
1 camca besar serbuk ketumbar
1/2 camca kecil serbuk buah pala
1 camca besar serbuk jintan kasar
1 camca besar paparika
4 labu bawang besar dihiris nipis
1kg daging kambing didadu ( Bahagian kaki )
150ml Tairu
2 camca besar tomato puri
1/2 cawan kacang dhal direbus sampai lembut dan dimesin
1/2 cawan daun ketumbar dicincang halus
2 biji cili hijau dihiris
Minyak Vesawit untuk menggoreng
Air secukupnya
Garam secukup rasa
Cara memasak:

Gaulkan daging kambing dengan sedikit garam dan garam masala dan goreng sebentar. Keluarkan dari periuk dan asingkan. Dalam periuk yang sama tumis bawang besar sampai kuning dan garing lalu di masukkan semula daging tadi.
Masukkan semua bahan-bahan yang lain ke dalam daging kecuali dhal dan kacau rata dan dikecutkan selama 10 minit.
Masukkan air dan Dhal didihkan sampai empuk. Tambahkan garam dan taburkan daun ketumbar dan cili hijau.

atas
________________________________________

Ikan Tiga Rasa
Bahan-bahan
1 ekor ikan siakap / kerapu
sedikit bawang putih (ditumbuk)
1 inci halia
2 biji tomato (agak masak)
6 biji cili merah
10 biji cili padi
2 sudu sos tiram
2 sudu sos cili
1 sudu sos tomato
sedikit gula, garam
bhn utk dikisar
Cara memasak:

Goreng ikan (spt biasa) garing / separuh garing (terpulang). Toskan minyak.Ketepikan.
Tumis bawang putih (naik bau) + bhn kisar
Masukkan semua sos tadi, gula, garam dan sedikit air
Tuang atas ikan

atas
________________________________________

Ikan Pari Lemas
Bahan A:
1 bahagian ikan pari yang telah di potong (sederhana besar)
– di basuh bersih
– sediakan besen sebagai acuan untuk kertas timah yang boleh di muatkan dengan ikan pari tadi, kemudian lapik dengan kertas timah 3-4 helai, biar tebal sikit supaya tak koyak. Biarkan kertas timah tu besar macam nak balut hemper! supaya senang nak balut ikan pari tu.
– letak ikan pari ke atas acuan kertas timah. (biarkan dulu ikan tu releks)
Bahan B:
5 biji bawang putih di hiris nipis dan dipotong memanjang (macam batang mancis)
2 biji bawang besar di belah dua dan di mayang halus
2 batang serai di mayang halus
1 helai daun limau purut di koyak empat
25 biji cili padi di mayang halus
halia sebesar ibu jari kaki di hiris nipis dan di potong memanjang
1biji cili besar (merah) di mayang dan dicincang halus
3 sudu besar minyak masak
2 sudu besar sos minyak ikan
sedikit ajinamoto
1/2 sudu kecil garam
1/4 sudu kecil gula
Bahan C:
10 biji limau kasturi
Cara memasak:
Campurkan kesemua bahan B, dan gaul sehingga rata, kemudian masukkan kedalam bahan A. barulah bahan C di perah keatasnya, balut ikan pari tadi dengan rapi dan kemas. biarkan selama 15 minit untuk dia mesra dengan kesemua bahan-bahan tadi. lepas tu kukus/bakar selama 20 minit
atas
________________________________________

Tandoori Kurau
Bahan-bahan:
3 keping ikan kurau
1 biji liamu purut
1 sudu besar halia (dicincang halus)
2 biji bawang putih (dicincang halus)
5 sudu besar yoghurt
1 sudu kecil serbuk cili 10 gm serbuk ketumbar
10 gm jintan halus
Setangkai daun ketumbar (dipotong halus)
Garam dan lada hitam secukup rasa
2 sudu besar minyak sapi
Cara:

Gaul bawang putih, halia, yoghurt, serbuk cili, rempah, garam dan lada hitam dalam sebuah mangkuk.
Ikan kurau dibersihkan dan perap sekurang-kurangnya tiga jam.
Setelah itu, sapu sedikit minyak sapi dan panggang selama 15 hingga 20 minit.
Hidangkan bersama roti atau nasi.

atas
________________________________________

Tom Yam
Bahan-bahan:
Ayam – 1/4 ekor (dipotong kecil)
Daging – 250 gm (dipotong kecil)
Udang – terpulang pada tukang masak
Bahan A –
Blenderkan Halia
3 inci Bawang merah
6 ulas Cili api
20 biji (seeloknya yg dah masak berwarna merah)
Bahan-bahan lain
Minyak masak – 1/5 cawan
Serai – 6 btg serai (diketuk) – lebih pun boleh
Lobak merah – 2 btg (dipotong)
Bunga kubis – 150 gram
Putik jagung – 2 bungkus
Tomato – 3 biji (potong 4)
Bawang besar – 3 biji (potong 4)
Daun limau purut – 3 atau 4 helai
Limau nipis – ambil airnya, dan ikut keperluan
Batang saleri – 2/3 btg dari sepokok (potong panjang 1/2 in) cili api – diketuk (jika rasa perlu untuk tambahkan kepedasan)
Sos ikan – dalam 1 atau 2 sudu
Air
Garam
Bahan perasa – jika berminat
Cara memasak:

Panaskan minyak dalam periuk, dan tumiskan bahan2 yang dikisar (Bahan A).
Masukkan juga serai yang telah diketuk. Tumis sehingga pecah minyak.
Masukkan daging yang telah dipotong. Masak sehingga empuk. Dalam proses ini, sedikit air perlu !
ditambah, hanya utk menyempokkan daging.
Bila daging telah empok, masukkan ayam. Masak lagi sehingga ayam 3/4 masak. Tambahkan air hingga paras air tu… 1 1/2 kali ganda dari bahan2 yang ada didalam periuk tu.
Masukkan udang jika berminat. Masak lagi hingga air mengelegak.
Masukkan lobak merah, putik jagung dan bunga kobis. Masukkan juga daun limau purut. Cili api yg telah diketuk (pastikan dulu tahap kepedasannya – mungkin anda telah berpuas hati).
Masukkan jua… tomato dan bawang besar, serta batang saleri. Sos ikan dan garam serta bahan perasa jika berminat. Pastikan mengelegak…. dan tutupkan api.
Akhir sekali masukkan perahan air limau…. Seimbangkan rasa masin dan masam…..

atas
________________________________________

Nasi Ayam Hakka
Bahan-bahan:
1 ekor ayam segar
Kicap cair (Cap Camel)
Minyak Bijian Bawang merah 1 biji
Bawang putih 3 biji
1 ketul kecil halia
Beras 2 tin susu
1 sudu besar garam
1 sudu kecil Ajinamoto
Sedikit lada putih
Cara memasak:

Rebus ayam sehingga masak. Pastikan ia tidak direbus telalu lama. Kita boleh cucuk paha ayam dengan chopstick, jika ia telah masak, paha ayam dengan senang dapat ditembusi.
Toskan ayam tersebut dan letak atas pinggan. Kita mesti menabur kicap cair diikuti dengan minyak bijian sewaktu ayam masih panas.
Biar ayam sejuk sehingga kita nampak minyak dari ayam tekeluar barulah kita memotongnya. Ini untuk megelakkan daging ayam hancur sewaktu kita memotong ketika panas.
Air rebus ayam digunakan dalam memasak nasi ayam. Pastikan kita tidak memasuk terlalu banyak air rebusan tadi.(Sukatan air selalunya 1 inci lebih dari paras beras)
Tumiskan halia, bawang putih dan bawang merah (Jangan terlalu garing).
Masukan tumisan tersebut ke dalam periuk nasi. Taruh garam, Ajinamoto dan lada putih.
Biar nasi ayam masak dan sajikan selepas setengah jam.

atas
________________________________________

Mee Rebus

Bahan-bahan:
1 paket mee kuning – celur
Bahan sayuran:
50 sen Taugeh – celur
Sedikit daun sup – hiris nipis
Sedikit daun bawang – hiris nipis
Bawang goreng
4 keping tahu di goreng dan dihiris nipis.
5 biji Cili hijau – dihiris nipis
Limau nipis/limau kasturi – di belah dua
Telur rebus – belah dua
Bahan-bahan kuah:
Sedikit minyak untuk menumis
4 sudu cili kering yang di kisar
3 biji bawang merah – kisar
3 sudu lengkuas yang di kisar
4 batang serai dikisar halus
2 biji bawang putih – kisar
RM 3 udang kering – kisar – lagi banyak lagi sedap.
300gm udang hidup – direbus dan kisar halus
1 kg ubi keledek merah – direbus dan blender halus
3 sudu gula atau secukup rasa
garam secukup rasa
Sedikit ajinomoto
4 sudu sos tomato
Air – agak-agaklah
Cara memasak:

Tumiskan bawang merah, bawang putih, lengkuas, serai, cili kering dan udang kering yang telah di kisar hingga naik minyak dan berbau wangi.
Masukkan udang hidup yang dikisar dan air rebusannya sekali.
Masukkan keledek yang telah dikisar dan tambahkan air secukupnya. bubuh garam, gula, aji,sos tomato.
Biarkan mendidih dan siap untuk di hidang dan dimakan…..

atas
________________________________________

Gulai Tempoyak Ikan Kembung
Bahan-bahan:
1 kg ikan kembung (dipotong dua)
1 ikat taugeh kasar
1 cawan tempoyak
1 batang serai 10 biji cili padi
Serbuk kunyit
Garam
Cara memasak:

Masukkan ikan yang telah dicuci ke dalam periuk bersama cili padi yang telah dikisar dan serai yang telah dititik.
Tempoyak dibancuh dengan sedikit air supaya tidak terlalu pekat.
Masukkan serbuk kunyit dan garam
Apabila mendidih, masukkan taugeh. Sedia untuk dihidang.

atas
________________________________________

Ayam Golek Seri Pahang
Bahan-Bahan:
1 ekor ayam (dibersihkan)
300 gm bawng merah (dikisar halus)
5 cm halia (dititik)
2 sudu besar rempah kari ayam 2 keping asam gelugur
2 biji kelapa parut (diperah 3 cawan santan)
Garam dan gula secukup rasa
Cara memasak:

Satukan bawang merah, serai, serbuk kari, garam, gula, asam gelugur dan santan di dalam kuali yang besar, kemudian didihkan perlahan-perlahan di atas api yang kecil selama 20 minit.
Apabila kuah hampir pekat, masukkan ayam dan kacau dari semasa ke semasa sehingga ayam separuh masak.
Angkat ayam kemudian panggang di atas bara api selama 10 minit. Semasa dipanggang, balik-balikkan ayam sambil disiram kuah yang selebihnya.
Bila masak, bolehlah dihias mengikut citarasa tersendiri. hidangkan bersama minuman,

atas
________________________________________

Kari Kepala Ikan
Bahan-bahan:
1 kg kepala ikan
50 gm bawang merah
30 gm halia (dikisar)
30 gm bawang putih (dikisar)
50 gm cili kering (dikisar)
50 gm ketumbar
40 gm serbuk jintan putih 30 gm serbuk kaskas
10 gm serbuk lada putih
40 gm serbuk kunyit
1 liter santan kelapa
20 gm garam
10 biji kacang bendi
6 biji terung
Cara memasak:

Tumiskan bawang, halia dan cili kering. Masukkan pula rempah yang telah dicampurkan dengan sedikit air asam jawa.
Kacau sehingga terbit minyak. Selepas itu masukkan santan, kacau hingga sebati.
Masukkan pula terung dan bendi, tunggu hingga separuh masak.
Setelah hampir masak, masukkan pula garam dan serbuk perasa secukup rasa.

atas
________________________________________

Black Pepper Steak
Bahan-bahan:
1/2 kg daging (sebaik-baiknya batang pinang)
5 ulas bawang merah
2 ulas bawang putih
1/2 inci halia
1 sudu teh lada hitam biji (boleh juga ganti dengan 1/2 sudu teh lada serbuk, tapi rasanya kurang oomph!)
1 batang lobak merah (dihiris menyerong setebal 1/2 inci)
1/2 cawan kicap manis
1 cawan air
1 ulas bawang besar (dihiris membulat setebal 1/4 inci)
1/2 cawan cendawan butang (kalau yang sebiji-sebiji tu, belah dua. Kalau yang dah siap hiris, tak payah buat apa-apa lagi dah)
1 biji buah tomato (dibelah 4 atau 6)
1/2 sudu teh tepung jagung dicampur dengan 2 sudu besar air (untuk memekatkan kuah)
1/2 sudu teh gula atau secukup rasa
2 sudu besar minyak masak
Cara memasak:

Daging dihiris lebar dan setebal 1/2 inci. Bersihkan dan ketepikan.
Kisar halus bawang merah, bawang putih, halia dan lada hitam.
Masukkan daging, bahan dikisar, lobak merah, kicap manis dan air ke dalam periuk yang dalam.
Masak atas api sederhana / kecil sehingga daging empuk (pastikan kuahnya tak kering dan tambah air, jika perlu).
Sementara daging dimasak, goreng bawang besar hingga layu. Angkat dan ketepikan. Ulangi langkah ini dengan buah tomato.
Apabila daging dah empuk, masukkan bawang besar dan tomato berserta minyaknya, cendawan butang, campuran tepung jagung dan gula secukup rasa.
Masak atas api kecil selama 3 – 5 minit lagi.
Siap untuk dihidang.

Tips:
Stik ini enak dimakan bersama “garlic toast” dan french fries.
atas
________________________________________

Gulai Tempoyak Ikan Kembung
Bahan-bahan:
1 kg ikan kembung (dipotong dua)
1 ikat taugeh kasar
1 cawan tempoyak
1 batang serai 10 biji cili padi
Serbuk kunyit
Garam
Cara memasak:

Masukkan ikan yang telah dicuci ke dalam periuk bersama cili padi yang telah dikisar dan serai yang telah dititik.
Tempoyak dibancuh dengan sedikit air supaya tidak terlalu pekat.
Masukkan serbuk kunyit dan garam
Apabila mendidih, masukkan taugeh. Sedia untuk dihidang.

atas
________________________________________

Asam Pedas Tumis (Melaka)
Bahan-bahan:
ikan serkut/tenggiri/siakap/kembung/pari/sembilang/keli tapi masak asam ni kalo melaka(sebelah merlimau)suka ikan parang rasanya lebih sedap.ikan parang
7/8 ulas bawang merah
2 ulas bawang putih
sebesar ibu jari kaki belacan
kunyit hidup sebesar ibu jari tangan (boleh juga gunakan kunyit serbuk)
air asam jawa
cili yang telah diblander(dapat yang digiling lebih sedap)
2 sudu besar kerisik(kelapa goreng)
sedikit halba
sedikit halia (sebesar separuh ibu jari)- agak-agak kuah dan ikan banyak mana.
garam secukup rasa
perasa ajinomoto jika suka.
Cara memasak:

Kunyit hidup dan bawg putih ditumbuk lumat.
kemudian masukkan bwg merah …tumbuk separuh lumat…masukkan belacan tumbukkan juga.
Panaskan periuk dan minyak untuk menumis.
Setelah minyak panas masukkan halba (lebih kurang 4/5 biji)tak boleh banyak nanti pahit.halba untuk naik bau wanginya.
Masukkan bawang merah,putih,belacan,kunyit,yang telah ditumbuk tadi.kacau.
Masukkan cili yang telah diblander(7/8 sudu besar-tengoklah pekat ke cair cili mesin tu)kkacau sebati masukkan kerisik.
Tumiskan dengan api sederhana sehingga garing (macam buat sambal)atau cili berubah warna sedikit merah hitam.
Setelah garing masukkan air asam jawa.tambah air biasa tengoklah nak kuahnya banyak mana /sesuai ngan ikan.
Kacau biar bahan tumis tadi sebati ngan kuah.
Masukkan ikan.kemudian masukkan halia yang telah ditumbuk sedikit(usah ditumbuk lumat)atau dihiris halus.
Didihkan kuah…masukkan garam dan perasa.

Tips :
Masak asam sebenarnya rasa asam(masam kuahnya) dengan pedasnya mestilah seimbang.Ikannya mesti segar. Gunalah ikan parang next time guna ikan lain…rasalah bezanya anda akan tahu….Tumisan lada dan bawangnya mesti garing (jangan sampai hangit) jika tak tak sedap…
atas
________________________________________

Soto Ayam
Bahan A
1 ekor ayam di potong ikut suka
3 biji bawang besar (potong 4)
5 ulas bawang putih (di ketuk je)
2 inci halia (di mayang)
2 ketul sub bunjut (cap apa pun tak kisah)
sedikit kayu kayan (bunga cengkeh, bunga lawang, kayu manis)
Cara memasak:

Semua bahan A nie hendaklah direbus
Bila ayam dah empuk dan semua bahan tu dah sebati masukkan la garam, pak aji, gula sikit.

Bahan B
10 bijik bawang merah
Cara memasak:

Bawang ni di goreng dengan minyak baru (minyak yang belum digunakan) minyak ni agak2 , jangan banyak sangat
Bila dah kuning tuangkan bawang ngan minyak tu kedalam sup yang dah masak tu.
Tutup periuk sup supaya naik bau wangi bawang.

Bahan c
Daun sup dan daun Bawang
Di potong dan masukkan dalam sup tu.
Sambal kicap
Bahan-bahan:
20 bijik cili api
2 bijik limau kasturi (kalau limau nipis 2 belah)
2 ulas bawang putih
kicap
sikit gula
Cara:

Tumbuk cili ngan bawang putih , bila dah lumat
Masukkan dalam mangkuk, selepas itu tuang kicap, gula dan perahkan limau.
Sedia untuk dimakan .

atas
________________________________________

Nasi Paprik
Bahan-bahan:
5 pinggan nasi putih panas
1/2 kilo isi ayam/daging
6 biji cili api, dihiris
3 ulas bawang merah, dimayang halus
2 ulas bawang putih, dimayang
1/2 btg serai dihiris
5 sudu sos cili
2 sudu sos tomato
1 sudu sos tiram
3 btg kacang panjang dipotong
2 sudu bawang goreng
Garam secukup rasa
sedikit minyak masak
Cara memasak:

Panaskan minyak dan tumis bawang merah dan bawang putih. Bila kekuningan, masukkan cili api. Masukkan sos cili, sos tomato, sos tiram, serai dan sedikit air selepas menggelegak, masukkan isi ayam/daging.
Masukkan garam secukup rasa kemudian kacang panjang dan nasi putih. Goreng selama 3 minit. hidangkan.

atas
________________________________________

Nasi Dagang
Bahan-bahan:
5 cawan beras nasi dagang ATAU (3 cawan beras pulut + 2 cawan beras biasa)
2 cawan santan pekat
4 cawan santan cair
2 sudu besar halba
10 ulas bawang merah kecil, mayang halus
6 ulas bawang putih, mayang halus
1½ inci halia, dihiris halus (seperti batang mancis)
Garam dan gula secukup rasa.
Cara memasak:

Didihkan air didalam periuk kukusan
Gaul beras dan santan cair dengan sedikit gula dan garam
Alaskan kukusan dengan kain kapas yang bersih (seelok-eloknya dua inci melebihi paras bekas pengukus
Masukkan beras yang sudah bersantan kedalam pengukus dan kukus sehingga beras masak
Keluarkan beras yang sudah masak, masukkan ke dalam sebuah mangkuk besar
Semasa masih panas panas, gaul rata-rata dengan santan pekat (masuk sedikit-sedikit), bawang merah, bawang putih, halia dan halba. Sesuaikan gula dan garamnya.
Hidang panas-panas bersama kuah dan sambal kelapa.

Gulai ikan tongkol (atau ayam) untuk nasi dagang
Bahan A
Dua ekor ikan tongkol sederhana besar
5 keping asam gelugor
2 inci halia, ditumbuk kasar
3 ulas bawang merah kecil, ditumbuk kasar
3 ulas bawang putih, ditumbuk kasar
Sesudu makan garam dan sesudu teh gula
Air untuk merebus (sekadar menutup ikan, lebihkan seinci)
Bahan B
Santan pekat dari satu biji kelapa
3 keping asam gelugor
5 ulas bawang merah kecil, ditumbuk
4 ulas bawang putih, ditumbuk
1 inci halia, ditumbuk
Satu peket rempah kari Adabi, dibuat pes
Satu sudu makan cili boh (kalau tak suka pedas, tinggalkan)
1 cawan santan cair, dibancuh dengan sesudu makan asam jawa.
2 sudu makan gula merah/ kabung/ melaka (atau kalau di Kelantan dipanggil “manisan”)
Garam secukup rasa
Minyak untuk menumis
Cara memasak:
Rebus bahan A sehingga masak, dan renihkan selama setengah jam, kemudian ambil ikan sahaja dan ketepikan.
Pijarkan minyak di dalam periuk
Tumiskan bawang, bawang putih dan halia, sehingga naik bau
Masukkan rempah kari dan cili boh (jika guna) dan goreng sehingga keluar minyak
Masukkan santan cair yang telah dicampur dengan asam jawa dan ikan (ketepikan sekeping untuk sambal kelapa). Biarkan mendidih
Masukkan santan pekat dan asam gelugor
Bila mendidih masukkan gula merah
Masukkan garam dan sesuaikan rasanya (kalau sudah masam, keluarkan asam gelugor)
Biarkan renih selama 15 minit sebelum dihidangkan bersama nasi dagang.
Sambal kelapa untuk Nasi Dagang
Bahan-bahan:
Kelapa parut (sebiji), disangrai sehingga perang
4 sudu makan gula kabung (manisan)
Sekeping ikan tongkol rebus, asingkan isinya sahaja
Cara memasak:
Tumbuk semua bahan-bahan sedikit demi sedikit. Pastikan kelapa tidak pecah minyaknya. Kalau tidak suka terlalu manis boleh kurangkan gulanya. Hidangkan nasi dagang dengan gulai ikan tongkol dan sambal kelapa. Boleh juga dimakan dengan sambal tumis dan acar timun.
atas
________________________________________

Mee Bandung Muar (resepi asli Muar)
Bahan-bahan:
1 kg mee kuning
10 tangkai cili kering (buang biji dan rebus, toskan)
1 labu bawang putih (diketuk)
5 biji bawang merah
½ cawan udang kering, direbus dengan secawan air (alternatively boleh guna sotong rendam, rebus juga, ini style Mee Bandung Tanjung Agas, Muar)
½ cawan udang hidup
1 cawan daging rebus (dipotong nipis)
Sawi (sukatan ikut suka, potong anggaran 1 inci)
Kobis (sukatan ikut suka, hiris kasar)
¾ – 1 cawan gula pasir
3 – 4 cawan air rebusan daging
1 sudu makan sos tiram
Telur ayam (mengikut jumlah hidangan)
Garam secukup rasa
Minyak untuk menumis
Lain lain perencah e.g. daging ayam, fishballs, sotong, bunga kobis, hati rebus boleh dimasukkan mengikut individual preference.
Daun sadri & daun bawang, jika suka (dihiris)
NOTE:
Mee bandung asli tidak mengandungi apa apa yang rasa masam, so, janganlah masukkan tomato puri/tomato sos/cili sos/asam jawa. Ini akan merosakkan keaslian rasanya. Ramai orang yang pandai-pandai modify mee bandung Muar ni by adding sour ingredients. Itu yang spoil tu.
Cara memasak:

Blend cili kering, udang kering & air rebusannya, gula, bawang putih & bawang merah.
Pijarkan sedikit minyak didalam kuali
Tumiskan bahan bahan yang dikisar. Jangan sampai garing
Masukkan sos tiram
Masukkan udang, daging rebus (dan bahan no. 15 jika ada).
Masukkan batang sawi dan air rebusan daging dan garam. Biar sehingga pekat

Untuk menghidang (Mee bandung ni tak sedap masak in bulk, so kenalah “bancuh” sepinggan-sepinggan.)

Ambil sedikit kuah (dan rencahnya untuk satu orang makan)
Panaskan kuah dan masukkan sebiji telur, sehingga separuh keras.
Masukkan sayur dan bila agak lembut, masukkan mee kuning untuk satu orang makan
Masukkan kedalam mangkuk leper, telur letak diatas, taburkan daun sup & daun bawang, jika suka.
Hidangkan.

atas
________________________________________

Gulai nenas ikan kering orang utara
Bahan-bahan:
1 paket serbuk kari ikan / ikan kering
1 biji nenas
Isi / tulang ikan talang kering
Santan
garam
bawang merah
daun kari
minyak untuk menumis
Cara memasak :

Ikan talang direndam.
Rebus nenas yang telah dipotong bersama-sama dengan serbok kari sehingga hampir kering dengan api sederhana. Kemudian masukkan santan dan ikan talang tadi biarkan mendidih.
Ketepikan. Garam bubuh kemudian sebab gulai tersebut mungkin telah masin dari isi ikan talang tersebut.(Rasa dulu)
Bawang merah dimayang kemudian ditumis didalam kuali bersama-sama dengan daun kari.
Setelah garing masukkan bawang bersama-sama minyak tadi ke dalam gulai ikan tadi.
Kacau sebentar kemudian tutup periuk tadi.
Siap dan boleh dimakan.

atas
________________________________________

Ayam Bercili Masak Ketumbar
Bahan-bahan:
1/2 kg ayam
Serbuk kunyit gaulkan
Sedikit garam
6 biji bawang kecil
3 ulas bawang putihditumbuk lumat
sedikit halia
4 sudu besar biji ketumbar
1 sudu kecil jintan manis di mesin halus
4 sudu besar cili mesin/cili boh
2 asam keping
Cara memasak:

Goreng ayam sehingga garing. Setelah garing bolehlah diangkat dan ketepikan.
Tumiskan bahan yang telah ditumbuk lumat sehingga naik bau kedalam minyak lebihan ayam tadi (agak-agak minyak dengan bahan yang hendak dibuat sambalnya).
Masukkan cili mesin/cili boh sehingga pecah minyak.
Kemudian masukkan ketumbar dan jintan manis yang telah dimesin. Jika nampak pekat tuangkan sedikit air (Gunakan api yang sederhana).
Masukkan asam keping, sedikit garam dan sedikit gula. Kemudian masukkan ayam yang telah digoreng tadi dan gaulkan. Hidangkan

atas
________________________________________

Ayam Masak Lomak Cili Api Nogori Style
Bahan-bahan:
1 ekor ayam (ayam kampung/ayam daging biasa (ayam bandar))
30 ulas cili api/padi (ikut suka – kalau tak tahan pedas boleh kurangkan sikit)
1 inci kunyit hidup
2-3 batang serai (dititik)
santan (dr sebiji kelapa)
2-3 ulas bawang putih & merah (utk ayam bandar saja – hilangkan bau hanyir)
Cara memasak:

Tumbuk cili api + kunyit hidup + bawang putih & merah selumat2nya..
Bahan (1) tadi digaulkan dgn ayam didlm kuali beserta serai yang dititik
Kecutkan ayam dengan bahan2 tadi supaya mesra hingga kering airnya
Masukkan santan dan kacau supaya tidak terbit minyak
Perisakan dgn garam (serbuk perasa tak perlu..nanti tak pure)
Tunggu hingga kuah menggelegak dan lepas tu bolehLAH ditutup apinya..

Nota:
Kalau suka kentang, boleh masukkan selepas masukkan santan kedalam kuali dan kecilkan api supaya ia cepat empuk.


Cara-cara Untuk Hilangkan Ulser di Mulut

Ulser di bahagian mulut mungkin perkara biasa bagi sesetengah orang. Sesiapa sahaja tidak kira jantina dan umur boleh dijangkiti ulser sama ada di bahagian lidah, dinding dalam mulut atau sekitar tekak. Walaupun ulser boleh diubati dan tidak berlarutan untuk tempoh lama, namun faktor penyebab masih tidak dikenal pasti. Ada beberapa kajian perubatan menyatakan tekanan atau kecederaan adalah antara sebab berlaku ulser. Ada pula berpendapat beberapa makanan seperti sitrus atau buah-buahan berasid boleh mengakibatkan ulser atau menjadikannya lebih teruk. Dalam pada itu, berus gigi yang tidak bersesuaian atau berkualiti kadangkala boleh menjadi penyebab ulser.

TANDA ULSER
Apabila berlaku ulser, seseorang akan mengalami beberapa tanda seperti bengkak-bengkak kecil yang pedih di bahagian mulut terutamanya di sekitar lidah, dinding mulut, lelangit atau tekak. Bengkak tersebut berwarna keputih-putihan atau kelabu dan terdapat lingkaran merah sekitarnya. Ulser amat memedihkan dan kadangkala kesakitan dialami memberi kesan produktiviti seharian. Bagi jangkitan yang teruk, ia datang bersama demam dan kelesuan. Oleh yang demikian, amat penting bagi seseorang itu menjaga kebersihan dan keselamatan di bahagian mulut agar tidak dijangkiti ulser yang boleh mengakibatkan rasa tidak selesa.

CARA MUDAH BAGI MENGATASI ULSER DI MULUT.

Air Garam

Kaedah tradisional ini amat popular dan telah dilaksanakan sejak zaman dahulu lagi. Anda boleh berkumur dengan air garam dua atau tiga kali sehari bagi mengurangkan kesakitan atau mematikan kuman yang mengakibatkan ulser.

Air Kelapa

Kenaikan suhu tubuh manusia juga merupakan salah satu penyebab berlaku ulser. Oleh yang demikian, adalah penting bagi seseorang itu minum air mencukupi atau amalkan minum air kelapa untuk mengimbangi suhu badan.

Marjerin

Mungkin ramai tidak tahu marjerin berupaya menyembuhkan ulser mulut. Anda hanya perlu letakkan marjerin di sekitar kawasan terkena ulser dan ulangi sehingga ulser betul-betul sembuh. Petua ini sesuai bagi kanak-kanak kerana tidak menyakitkan.

Madu

Umum mengetahui kebaikan dan manfaat madu terhadap kesihatan. Agen pembunuh bakteria yang terkandung dalam madu mampu menyembuhkan luka dan jangkitan dengan cepat. Begitu juga ulser, madu mampu merawat penyakit tersebut dengan berkesan.

Soda Penaik

Soda penaik dipercayai mampu menyembuhkan luka termasuk ulser. Dengan campuran bersama sedikit air suam, ia boleh di letakkan di bahagian yang dijangkiti ulser untuk penyembuhan pantas.

Sumber: Internet


KAEDAH IMPLANON | Menjarakkan Kehamilan Untuk Wanita

Kehadiran cahaya mata kini memerlukan persediaan rapi ibu bapa dari segi mental, fizikal dan juga ekonomi.  Menjarakkan kehamilan bukan lagi satu perkara yang menjadi tabu kepada masyarakat di Malaysia kini. Kos sara hidup yang semakin meningkat ditambah dengan kesibukan kerja menyebabkan bilangan ahli keluarga kini semakin mengecil berbanding 20 tahun dahulu. Lantaran itu tidak hairanlah kebanyakan pasangan suami isteri terutama golongan muda memilih untuk merancang keluarga bagi menjarakkan kehamilan atau pun mengehadkan bilangan anak.
Dengan perkembangan dunia perubatan yang semakin maju, sebenarnya tiada lagi istilah ‘termengandung’ yang biasa digunakan oleh kaum wanita sebagai alasan setiap kali hamil lagi. Pelbagai kaedah merancang keluarga yang selamat, berkesan, mudah diguna, tiada kesan sampingan dengan kadar kos yang berpatutan mudah didapati kini. Sama ada kaedah yang digunakan bersifat sementara atau kekal, perancangan keluarga sebenarnya bermanfaat untuk kesihatan ibu dan anak serta memberi kesejahteraan kepada keluarga secara keseluruhannya.
IMPLANON

Jika masyarakat dahulu menggunakan kaedah tradisional seperti memakan air rebusan akar kayu atau jamu untuk mengelak hamil, kemunculan pil kontrasepsi dan kondom turut memberi ‘kelegaan’ bagi pasangan yang ingin merancang keluarga. Dan kini dengan hadirnya pelbagai lagi jenis kontrasepsi yang selamat, berkesan, mudah digunakan dan murah menjadikan perancangan keluarga bukan lagi perkara yang sukar.
Antara kaedah terkini yang semakin mendapat perhatian namun belum digunakan secara menyeluruh adalah implanon. Implanon adalah alat kontrasepsi berbentuk rod kecil yang dipasang hanya di bawah lapisan kulit (subdermal) di bahagian tengah lengan atas. Ia boleh menghalang kehamilan sehingga tiga tahun dan tidak memerlukan sebarang tindakan harian. Implanon adalah kaedah halangan yang sangat berkesan dengan kurang daripada satu peratus kegagalan dilaporkan. Kebanyakan kegagalan yang berlaku adalah disebabkan kedudukan implanon yang tidak tepat. Wanita yang memakai implanon akan subur semula selepas tiga minggu alat tersebut dibuka malah implanon juga tidak mengganggu hubungan seks seperti sesetengah kontrasepsi.
Setiap rod implanon mengandungi etonogestrel. Ia bertindak melepaskan hormon progestin pada paras yang tetap sepanjang hayatnya. Implanon sesuai untuk ibu-ibu yang sedang menyusukan bayi mereka. implanon juga bertindak dengan cara memekatkan mukus serviks yang mana dengan sendirinya menghalang kemasukan sperma ke dalam tiub fallopian. Dengan ini, gangguan berlaku di bahagian endometrium sekretori yang mana ia menjadi nipis dan tidak membenarkan ovulasi berlaku. Mungkin kedengaran agak menakutkan apabila rod implanon perlu dimasukkan di bawah lapisan kulit menggunakan trokar, namun kaedah ini paling sesuai memandangkan ia kekal sepanjang pemakaian dan tidak memerlukan penjagaan yang melecehkan. Kalau dengan cara pil misalnya wanita tersebut mungkin akan terlupa.
KESAN SAMPINGAN IMPLANON

Namun begitu pemakaian implanon juga mempunyai beberapa kesan sampingan seperti kesan pendarahan atau haid yang tidak dijangka.Ada ketikanya berlaku kesan pendarahan tidak dijangka ketika penggunaan atau selepas tiga hingga empat bulan penggunaan.50 peratus pemakai mungkin tidak mengalami haid atau mengalami sedikit sekali-sekala, 40 peratus mendapat pusingan haid yang normal manakala 10 peratus mengalami pendarahan banyak dan membebankan. Jika perkara ini berlaku, doktor akan menasihatkan supaya implanon ditanggalkan.Implanon juga boleh menyebabkan komplikasi jangkitan setempat sebanyak satu peratus. Kesan-kesan yang biasa adalah berlaku lebam di sekitar kawasan kemasukan. Ada juga komplikasi berlaku ketika implanon ingin ditanggalkan terutama jika rod melebihi sebatang.Masalah-masalah yang biasa dialami ketika menggunakan kontrasepsi lain seperti pening kepala, jerawat dan pertambahan mungkin juga boleh berlaku kepada pemakai implanon.Namun sehingga kini belum ada pengesahan sama ada implanon boleh mengubah risiko seseorang wanita terhadap kanser payu dara.
SOALAN UMUM BERKENAAN IMPLANON

Siapa yang boleh menggunakan implanon?

Wanita yang mahukan kaedah yang mudah, berkesan, mudah dipasang dan ditanggal, mudah kembali untuk subur, kekal di tempat di mana ia dipasang, tidak perlu melakukan sesuatu terhadap kontrasepsi yang dipakai, tidak memakai sebarang kontrasepsi lain dan alah kepada estrogen sintetik.

Siapa yang tidak boleh menggunakan implanon?

Wanita yang mempunyai tumor thromboembolic disorder progestogen dependent (sama ada sudah mengetahuinya atau disyaki), mempunyai sejarah lalu atau semasa penyakit hepatik yang teruk seperti fungsi hati tidak kembali kepada normal, tumor hati benign atau malignant, carcinoma di dada, sedang hamil atau mengalami pendarahan vagina.
FAKTA MENGENAI IMPLANON
Berbentuk rod sepanjang 4 sm x 2 mm, mengandungi 68 miligram gonane progestin etonogestrel.
Implanon boleh dikeluarkan pada bila-bila masa namun penggunaannya perlu dihadkan sehingga tiga tahun sahaja.Mula sekali diperkenalkan di Indonesia pada 1998, kemudian diluluskan penggunaannya di 30 negara lain dan kini telah dipakai oleh lebih 2.5 juta wanita seluruh dunia.
CARA PEMAKAIAN

Anestetik disuntik pada bahagian lengan atas dan kemudian alat trokar seperti jarum digunakan untuk memasukkan rod implanon di bawah lapisan kulit. Prosedur ini hanya mengambil masa beberapa minit. Hanya doktor berpengalaman dibenarkan melakukan prosedur ini bagi mengurangkan risiko kerosakan saraf atau diletakkan di tempat yang tidak betul yang akhirnya menyebabkan kehamilan yang tidak diingini. Hanya 3.6 peratus pemakai implanon pernah mengalami komplikasi setempat termasuk bengkak, kemerahan, hematoma dan kesakitan.
MENGAPA PERLU PERANCANG KELUARGA?

Kaedah perancangan keluarga adalah untuk menjarakkan kehamilan atau mengehadkan bilangan anak sama ada secara sementara atau kekal. Perlu diingat bahawa kaedah perancangan keluarga bukan bererti tidak mahu anak. Seseorang yang mengamalkan perancangan keluarga adalah bersebab seperti menghidap kanser yang memerlukan rawatan, hamil berisiko, kahwin ketika usia terlalu muda atau usia lewat atau memiliki anak terlalu ramai dengan jarak yang rapat.Fatwa daripada Majlis Fatwa pada 1981 menetapkan bahawa kontrasepsi untuk mengurangkan bilangan anak adalah haram kecuali atas sebab-sebab yang mengharuskannya dan perlulah dilakukan dengan cara tidak kekal atau tidak memandulkan.Keadaan yang diharuskan adalah isteri terlalu lemah atau sakit, pasangan ada penyakit keturunan, isteri mengandung terlalu kerap atau masih menyusu bayi dan kandungan menyebabkan gangguan mental terhadap ibu.Merancang keluarga adalah bersifat sementara, menjarakkan anak kerana kesihatan, pelajaran dan kebahagiaan keluarga adalah harus.
JENIS-JENIS KAEDAH PERANCANG KELUARGA:

Tradisional
Penggunaan jamu, herba dan ubatan tradisional masyarakat lama.
Semulajadi
Mengunakan kaedah masa selamat, suhu badan (masa subur/ tidak subur), mukus serviks (perubahan kepekatan dan warna) dan azal (mencabut zakar sebelum ejakulasi). Peratus kegagalan tinggi kerana sukar menentukan waktu kesuburan yang tepat.
Halangan
Penggunaan kondom (lelaki/ wanita), diafram, kap serviks dan spermisid (bunuh sperma). Kegagalan masih boleh berlaku.
Hormonal
Pil, suntikan, implanon, tampalan (belum ada di Malaysia) dan gegelang vagina (belum ada di Malaysia). Kesuburan baik pulih selepas kontrasepsi dihenti atau ditanggalkan.
Kontrasepsi darurat
Pil mencegah kehamilan selepas satu persetubuhan yang tidak dilindungi. Perlindungan berkesan 72 jam selepas persetubuhan, kurang berkesan selepas itu dan boleh diambil untuk tempoh 120 jam (lima hari).
Alat dalam rahim (ADR)
Alat yang dimasukkan dalam rahim dan dibiarkan untuk tempoh tertentu. Diperbuat daripada polietelin dan kuprum. Berkesan antara tiga hingga lima tahun bergantung kepada luas permukaan kuprum. Peratus kegagalan 0.16 kehamilan dalam 100 wanita setahun.
Pemandulan
Lelaki (vasektomi- mengikat saluran vas deferens) dan wanita (pembedahan untuk mengikat kedua-dua saluran tiub fallopian). Menurut Majlis Fatwa pada 1981, memandulkan perempuan atau lelaki adalah haram kerana dianggap kontrasepsi kekal. Namun pengecualian diberi dengan bersebab; wanita itu tidak boleh menggunakan sebarang kaedah lain atas alasan kesihatan yang mana hamil boleh membahayakan nyawanya sendiri.
Nasihat doktor kepada mereka yang ingin merancang keluarga?
Dapatkan rundingan daripada pakar mengenai kaedah yang bersesuaian. Jangan dengar cadangan orang lain selain doktor kerana tidak semua kaedah sesuai dengan semua orang.
Sumber: Utusan


BAHAYA JIKA IBU DALAM PANTANG KURANG TIDUR

DeprivasI tidur atau kekurangan tidur boleh menjadi punca pelbagai masalah kesihatan. Ini termasuk mengurangkan keupayaan seseorang menangani stres dan ketahanan terhadap penyakit. Seseorang yang bekerja di siang hari tanpa tidur secukupnya pada waktu malam tidak mampu berfikir atau fokus kepada tugasan dengan baik. Mereka lambat memberi tindak-balas semasa menyelesaikan masalah. Emosi mereka juga tidak menentu dan mudah meradang.

Justeru, bagi ibu dalam pantang perlu mengambil berat waktu dan jumlah jam tidur masing-masing. Bagi kebanyakan dewasa, tempoh tidur malam selama enam ke lapan jam sudah mencukupi untuk memulihkan tenaga dan mengganti sel-sel badan yang rosak. Tempoh waktu tidur nyenyak pula perlulah serasi dengan jam biologi badan iaitu mesti merangkumi sekurang-kurangnya dari pukul 11 malam ke 2 pagi.
Sebagai ibu yang baru lepas melahirkan anak. Kegembiraan menyambut kehadiran orang baru akan bertukar kepada kepenatan melampau selepas beberapa minggu. Bayi perlu diberi susu setiap dua jam, ditukar lampin bila basah dan dipujuk bila menangis. Dalam tempoh panjang, deprivasi tidur menjejaskan kewarasan dan mencetus pelbagai jenis penyakit mental terutamanya kepada mereka yang fragil atau lemah.

AKIBAT JIKA IBU BERPANTANG TIDAK MENDAPAT TIDUR YANG CUKUP

Sindrom goncang bayi

Setiap orang mempunyai tahap kesabaran berbeza. “Shaken baby syndrome” atau sindrom goncang bayi boleh berlaku jika ibu bapa hilang kewarasan apabila terlalu penat akibat kekurangan tidur. Ibu bapa menjadi terlalu marah dan melepaskan kemarahan tersebut kepada bayi tanpa sengaja. Mereka tidak memukul tetapi akan menghempas bayi ke atas tilam atau menggoncangnya kuat sehingga menyebabkan kematian atau kecacatan otak. Jika perasaan ini berlaku, jauhkan diri daripada bayi anda. Jangan rasa bersalah jika bayi tersebut menangis seorang diri selama beberapa minit.

Meroyan

Jika ibu berpantang kurang tidur dan rehat, mereka akan penat dan ketika itu la sering terjadinya masalah meroyan. Jangan malu meminta pertolongan ibu bapa, mertua atau rakan untuk tolong menjaga seketika. Anda dan suami juga boleh mengambil giliran tidur secara bergilir-gilir pada waktu malam. Yang penting, jangan sia-siakan waktu rehat jika berkesempatan.

Berat Badan & Kesihatan

Jika kurang tidur, berat badan akan susah untuk turun selepas melahirkan anak. Begitu juga tahap kesihatan anda tidak akan berada dalam keadaan baik. Suami perlu la menggalas tanggunjawab memastikan isteri tercinta mereka mendapat rehat dan tidur yang secukupnya.

REHATLAH IBU!

TIDUR SEWAKTU BAYI TIDUR

Mereka perlu mengekalkan kewarasan supaya dapat terus mengurus rumahtangga dan menjaga bayi dengan baik. Tidur semasa bayi tidur. Mungkin ramai orang pernah mendengar nasihat ini. Walaupun agak janggal tetapi berbaloi mencubanya. Yang penting tidurkan bayi di tempat tidurnya sendiri. Ini mengelakkan bayi lemas akibat ditindih oleh anda semasa tidur. Walaupun untuk tempoh 20 minit, ia cukup untuk menyegarkan diri dan anda boleh menyambung semula tanggungjawab tersebut selepas itu.

MATIKAN TELEFON BIMBIT

Ibu yang baru melahirkan anak biasanya menerima banyak panggilan telefon daripada kawan dan keluarga bertanyakan soalan sama tentang diri atau bayi. Ini mengganggu masa yang ada untuk tidur. Elakkan menjawab panggilan tersebut kecuali kecemasan.

ELAKKAN GANGGUAN

Gangguan seperti bunyi bising boleh mengganggu kualiti tidur. Jika anda tinggal di dalam hiruk-pikuk kebisingan kota, tidurlah dengan tingkap rumah ditutup. Senyapkan bunyi televisyen sekiranya anda perlu menonton televisyen bagi mendapatkan mood mengantuk. Ingatkan suami menutup televisyen tersebut selepas anda tidur supaya cahaya daripadanya tidak terus mengganggu.


ALAT PENCEGAHAN HAMIL UNTUK LELAKI

Alat pencegah kehamilan biasanya lebih sinonim kepada golongan wanita atau isteri. Sejak sekian lama beberapa alat pencegahan kehamilan telah dibangunkan seiring dengan kemajuan teknologi perubatan bertujuan untuk merancang kehamilan. Biarpun terdapat beberapa kaedah pencegahan kehamilan membabitkan pihak lelaki, kaedahnya terhad seperti penggunaan kondom atau pembedahan vasektomi atau pemandulan.

SUAMI JUGA PERLU MERANCANG KELUARGA!

Akan datang golongan lelaki bakal mempunyai lebih banyak pilihan dalam penggunaan alat pencegah kehamilan, yang tidak perlu melibatkan penggunaan kondom. Ujian terhadap alat pencegah kehamilan baharu berbentuk suntikan, Vasalgel, ini menunjukkan keputusan yang cukup meyakinkan. Ketika ini ia sedang dibangunkan oleh Yayasan Parsemus, sebuah pertubuhan bukan kerajaan yang giat menjalankan penyelidikan perubatan yang berbentuk penyelesaian masalah pada kos yang rendah.
Pertubuhan itu berharap kaedah baharu itu akan lebih murah, bertahan lama dan boleh diterbalikkan (kembali ke asal). Vasalgel adalah hidrogel polimer yang akan disuntik ke dalam vas deferens iaitu tiub yang menyalurkan sperma ke zakar. Gel tersebut akan bertindak menyekat pengaliran sperma, sekali gus menghindari kehamilan. Prosedur ini mempunyai kesan yang sama jika melakukan pembedahan vasektomi (pemandulan), tetapi kurang berbahaya memandangkan ia tidak memerlukan pembedahan dan tiub vas deferens hanya disekat dengan gel, bukan memotongnya. Pertubuhan ini juga berharap kaedah pencegahan hamil ini lebih murah dengan kosnya tidak melebihi daripada harga sebuah TV skrin leper.
Dalam ujian yang sedang dilakukan ketika ini terhadap babun, tiga haiwan tersebut disuntik dengan alat pencegah hamil Vasalgel. Setiap babun tersebut kemudian diletakkan di dalam sangkar bersama 10 hingga 15 babun betina. Selepas enam bulan, tiada seekor pun babun betina tersebut bunting. Apa pun ujian tersebut masih berjalan dan menjelang akhir tahun ini, Yayasan Parsemus yakin akan mendapat lebih banyak maklumat mengenai sama ada Vasalgel tersebut berkesan atau sebaliknya. Mereka menambah, jika segalanya berjalan lancar pihak penyelidik merancang untuk menjalankan ujian klinikal ke atas manusia bermula tahun depan.

Antara kelebihan alat pencegah kehamilan ini, keadaan boleh kembali ke asal. Maksudnya, jika lelaki tersebut mahu sekatan tersebut dihapuskan, satu lagi gel polimer boleh disuntik untuk membuang Vasalgel yang menyekat sperma. Produk tersebut mempunyai asas sama dengan satu lagi alat pencegah hamil lelaki yang sedang dibangunkan dipanggil RISUG. Kedua-duanya, RISUG dan Vasalgel bertindak pada prinsip penggunan gel bagi menyekat tiub vas deferens, tetapi dengan formula berbeza. Apa yang tidak disebut oleh Yayasan Parsemus ialah berapa lama suntikan Vasalgel boleh bertahan sebagai alat pencegah hamil, namun setakat ini suntikan RISUG dikatakan boleh bertahan untuk 10 tahun.
Jurucakap dari Yayasan Parsemus berkata: “Kami sedang berusaha untuk memasarkan Vasalgel secepat yang mungkin, tetapi ujian dari aspek keselamatan dan keberkesanannya perlu diselesaikan dengan betul. Vasalgel ketika ini diuji pada haiwan. Ujian pada manusia dijangka bermula awak tahun 2015 dan antara 2015 hingga 2016 untuk ujian lebih besar. Jika semuanya berjalan lancar dan kita memperoleh cukup sokongan daripada orang awan, kami berharap dapat mengeluarkan Vasalgel di pasaran pada 2016-2017,” kata jurucakap tersebut.

KAEDAH LAIN PENCEGAH HAMIL UNTUK LELAKI
Satu lagi alat pencegah hamil untuk lelaki yang sedang diperingkat awal kajian adalah pill ‘cadar bersih’ atau ‘orgasma kering’. Ubat ini boleh diambil sebelum melakukan hubungan seks, yang akan membuatkan tiada pengeluaran air mani ketika orgasma (puncak syahwat). Lelaki tersebut masih merasai nikmat orgasma yang sama tetapi tiada air mani dikeluarkan. Para penyelidik merancang untuk mereka ubat yang akan memberi kesan dalam tempoh beberapa jam selepas pengambilannya, tetapi akan hilang keberkesanananya dalam tempoh 24 jam. Lelaki hanya akan mengambil pil tersebut jika diperlukan iaitu sebelum melakukan hubungan seks.

Sumber: Agensi